ET

Brüssel, 5.11.2008

KOM(2008) 674 lõplik

KOMISJONI TEATIS NÕUKOGULE JA EUROOPA PARLAMENDILE

Laienemisstrateegia ja peamised ülesanded aastatel 2008–2009

{SEK(2008) 2692}

{SEK(2008) 2693}

{SEK(2008) 2694}

{SEK(2008) 2695}

{SEK(2008) 2696}

{SEK(2008) 2697}

{SEK(2008) 2698}

{SEK(2008) 2699}

KOMISJONI TEATIS

NÕUKOGULE JA EUROOPA PARLAMENDILE

Laienemisstrateegia ja peamised ülesanded aastatel 2008–2009

1. Sissejuhatus

Laienemine on ELi üks võimsamaid poliitilisi vahendeid. See teenib ELi stabiilsuse, julgeoleku ja konfliktide vältimisega seonduvaid strateegilisi huve. Laienemine on aidanud suurendada heaolu ja kasvuvõimalusi, parandada esmatähtsate transpordiliinide ja energiavarustuskanalite vahelist ühendust ning suurendada ELi kaalu maailmas. 2009. aasta mais täitub viis aastat ELi 2004. aasta laienemisest.

Praegune laienemiskava hõlmab Lääne-Balkani riike ja Türgit, kellele on lubatud, et nad saavad ELi liikmeks, kui nad täidavad vajalikud tingimused. Euroopa perspektiiv on toetanud rahu ja stabiilsust ning võimaldanud partneritel toime tulla suurte ülesannete, näiteks Kosovo iseseisvusdeklaratsiooniga, säilitades seejuures piirkondliku julgeoleku. Laienemine toetab poliitilist ja majandusreformi nii Lääne-Balkani riikides kui ka Türgis. ELi strateegilistes huvides on kokkulepitud põhimõtete ja tingimuste alusel hoida nimetatud protsessi hoogu. Selline huvi stabiilsuse suurendamise vastu on EList ida pool asuvas piirkonnas, sealhulgas Lõuna-Kaukaasias stabiilsusele esitatud hiljutiste väljakutsete valguses veelgi ilmsem.

Türgi strateegiline tähtsus ELi jaoks on olulistes valdkondades, näiteks energiajulgeolek, konfliktide vältimine ja lahendamine ning Lõuna-Kaukaasia ja Lähis-Ida piirkondlik julgeolek, veelgi kasvanud. Riigi ELi-suunaline tegevus läbirääkimiste ja käimasolevate seonduvate reformide näol muudavad selle tugevamaks stabiilsusetagajaks piirkonnas, mille ees seisab mitu ülesannet. Euroopa praegune julgeolekuolukord nõuab ka stabiilsuse kindlustamist ja reformide tõhustamist Lääne-Balkani riikides.

Sellisel taustal on Euroopa Ülemkogu poolt 2006. aasta detsembris kindlaks määratud uue laienemiskonsensuse järjekindel rakendamine tähtsam kui kunagi varem. Konsensuse aluseks on kohustuste täitmise kindlustamine, tingimuste aus ja täpne täitmine, parem teabevahetus avalikkusega ning Euroopa Liidu võime võtta vastu uusi liikmeid.

EL on astunud samme laienemisprotsessi kvaliteedi parandamiseks, võttes eelkõige arvesse eelmiste laienemiste õppetunde. Nüüd pööratakse varajases etapis suuremat tähelepanu õigusriigile ja heale valitsemistavale. Kandidaatriigid ja potentsiaalsed kandidaatriigid liiguvad ELiga ühinemise suunas tempos, mis vastab nende poliitiliste ja majandusreformide kiirusele ning valmisolekule kanda kooskõlas Kopenhaageni kriteeriumidega liidu liikme õigusi ja kohustusi.

Eelolev aasta on võtmetähtsusega Lääne-Balkani riikide probleemidega tegelemisel. Lääne-Balkani riikide ELi liikmesuse poole liikumist saab kiirendada eeldusel, et nad vastavad vajalikele tingimustele. Horvaatialt oodatakse ühinemisläbirääkimiste viimasesse etappi jõudmist 2009. aasta lõpuks, kui ta on astunud vajalikud ettevalmistavad sammud. Endise Jugoslaavia Makedoonia Vabariigi edasised reformid viivad riiki ELile lähemale. Kui võimalikud kandidaatriigid on näidanud oma valmisolekut, võivad nende edusammud viia kandidaatriigi staatuseni.

Türgiga peetavate ühinemisläbirääkimiste tempo iseloomustab reformide kulgu ja asjaomaste tingimuste täitmist riigi poolt. Nüüd peab Türgi hoogustama poliitilisi reforme.

Rahvusvaheline finantskriis on Lääne-Balkani riikide ja Türgi majandusele ja finantssektorile avaldanud siiani üksnes piiratud otsest mõju. Jooksevkonto puudujäägi märkimisväärne suurenemine enamikus riikides suurendas aga nende haavatavust väliste vapustuste poolt. Ülemaailmse finantskriisi tulemusena vähenevad tõenäoliselt nii väliskrediit kui ka -investeeringud.

Küprose küsimuses alustasid Küprose kreeka ja türgi kogukondade juhid ÜRO egiidi all laiapõhjalisi läbirääkimisi kõiki osapooli rahuldava lahenduse saavutamiseks. Komisjon toetab nende jõupingutusi ja on ELi pädevusse kuuluvates küsimustes valmis andma tehnilist nõu.

Stabiilsete, jõukate ja demokraatlike naabritega on Euroopa Liit tugevam. Jagatud väärtuste ja ühiste huvide alusel koostööd tehes saavad EL ja tema naabrid tõhusamalt lahendada aktuaalseid probleeme. Liit tihendab oma suhteid ka Euroopa naabruspoliitika partneritega idas ja läänes, et vastastikust julgeolekut ja jõukust veelgi parandada. Selles kontekstis on eriti tähtis ettevalmistatav idapartnerlus ning Barcelona protsess: Vahemere Liit.

Käesolevas teatises käsitletakse laienemisprotsessis osalevate riikide tehtud edusamme ja põhilisi probleeme. Selles visandatakse komisjoni lähenemisviis nende jõupingutuste suunamisele ja toetamisele eeloleval aastal.

2. Uue laienemiskonsensuse rakendamine

2.1. Ülevaade riikides tehtud edusammudest ja lahendamata probleemidest

Lääne-Balkani riigid

Kuna piirkonnas tehti reformide valdkonnas ning kokkulepitud kriteeriumide ja tingimuste täitmisel edusamme (ehkki ebaühtlaseid), on Lääne-Balkani riigid viimase aasta jooksul ELile lähenenud. Piirkonnas on säilitatud stabiilsus ning Kosovo iseseisvusdeklaratsiooni ja põhiseaduse jõustumise järel jäi olukord üldiselt rahulikuks. Piirkonna majanduskasv oli endiselt suur, eelkõige tänu sise- ja välisinvesteeringutele, ning reformid üldiselt edenesid ja üldine elatustase paranes. Piirkondlik koostöönõukogu võttis üle stabiilsuspaktist tulenevad kohustused, tugevdades Kagu-Euroopas asjaomaste riikide piirkondlikku koostööd.

Lääne-Balkani riike panevad aga tänagi proovile mitmed probleemid, mis võivad mõjutada piirkonna julgeolekut, stabiilsust ja jõukust. Reformid ja lepitamine on veel juurdumata. Enamikus Lääne-Balkani riikides kujutavad riigi ülesehitamine, riigiasutuste tugevdamine ja hea valitsemistava endast esmatähtsaid ülesandeid. Enamikus riikides on professionaalne, erapooletu ja usaldusväärne avalik teenistus veel üles ehitamata. Õigusriigi põhimõtete tugevdamine eelkõige kohtureformi kaudu ning võitlus korruptsiooni ja organiseeritud kuritegevusega on endiselt terve piirkonna olulised prioriteedid. Poliitiliste jõudude vaheline dialoog ja kompromissivaim, sealhulgas rahvusküsimustes, on endiselt ebapiisavad. Endiselt on alles lahendamata naabrusküsimused. Keskmine inflatsioonimäär on kasvanud. Riikide jooksevkonto puudujääk on märkimisväärselt suurenenud. Mõnes riigis on tööpuudus endiselt väga suur. Vaja on tööhõive- ja sotsiaalpoliitika edasisi reforme. Ebasoodsama väliskeskkonna, eelkõige rahvusvahelise finantskriisi tõttu on suurenenud makromajanduslikud probleemid.

Riikide tasandil on aset leidnud järgnev areng.

Horvaatia ühinemisläbirääkimised on jõudnud otsustavasse etappi, näidates sellega tervele piirkonnale, et kooskõlas liidu võetud kohustustega on ELi liikmesuse perspektiiv reaalne, eeldusel et täidetud on vajalikud tingimused.

Endine Jugoslaavia Makedoonia Vabariik on teinud edusamme mitmes olulises valdkonnas, millele on pööratud tähelepanu komisjoni 2008. aasta märtsi teatises [1], eelkõige seoses kohtu- ja politseireformi ning stabiliseerimis- ja assotsieerimislepingu tingimuste täitmisega. Parlamendivalimisi varjutasid aga vägivaldsed vahejuhtumid ja rasked rikkumised. Reformide rakendamiseks kooskõlas ühinemispartnerluse prioriteetidega on vaja konstruktiivset poliitilist dialoogi ja otsustavaid meetmeid.

Albaania on jätkanud edusamme põhiliste poliitiliste reformide valdkonnas. ELiga sõlmitud vaheleping jõustus kaks aastat tagasi ja seda rakendatakse praegu üldiselt sujuvalt. Õigusriiklus ja riigiasutuste ladusa toimimise tagamine kujutavad endast aga endiselt tõsist probleemi. Haldus- ja jõustamissuutlikkust peab veelgi parandama.

Montenegro poliitilised reformid on edenenud. Käesoleva aasta alguses jõustunud vahelepingu rakendamine edeneb üldiselt sujuvalt. On aga vaja läbi viia kohtureform ja süvendada õigusriiklust, mis kujutavad endast endiselt tõsist probleemi. Haldus- ja jõustamissuutlikkust peab veelgi parandama.

Bosnia ja Hertsegoviinaga stabiliseerimis- ja assotsieerimislepingu sõlmimine kinnitas ELi toetust riigi Euroopa-perspektiivile. Bosnia ja Hertsegoviina hakkas vahelepingut rakendama juulis. Riigi mõlema osa olulisemad poliitilised juhid on Daytoni/Pariisi rahulepinguga sätestatud põhiseaduslikud elemendid aga kahtluse alla seadnud ja ELiga seotud reformid on seiskunud. Põhiliste reformiprioriteetide alane konsensus on endiselt nõrk.

Presidendi- ja parlamendivalimiste järel on Serbia kinnitanud pühendumust jagatud väärtustel põhinevale euroopalikule tulevikule. Sõlmiti stabiliseerimis- ja assotsieerimisleping ning vahelepingut hakatakse rakendama niipea, kui nõukogu on kindel, et Serbia teeb täielikku koostööd endise Jugoslaavia asjade rahvusvahelise kriminaalkohtuga (EJRK). Radovan Karadzici arreteerimine ja kohtu alla andmine oli suur samm edasi, kuid nimetatud protsess tuleb lõpule viia. Serbia on näidanud, et tema haldussuutlikkus on piisav olulise edu saavutamiseks teel ELi suunas. Viimasel aastal on reformid aga aeglustunud. Kohtureform ja võitlemine korruptsiooniga on endiselt olulised probleemid.

Kosovo uus tegelikkus [2] on viinud rahvusvahelise kohaloleku ümberkujundamiseni. See peaks lihtsustama ELi õigusriigimissiooni lähetamist, mis on nüüd käimas. Kosovo olukord on sui generis ja seda ei saa lugeda pretsedendi loomiseks. Euroopa Ülemkogu väljendas ELi valmisolekut toetada Kosovo poliitilist ja majandusarengut, pidades silmas konkreetset Euroopa perspektiivi ning kooskõlas piirkonna ELi perspektiiviga. Kosovo vastuvõetud põhiseadus on kooskõlas Euroopa nõuetega ja vastu on võetud märkimisväärne hulk olulisi õigusakte. Sellest hoolimata esineb jätkuvalt suuri probleeme, eelkõige seoses asutuste tugevdamise, õigusriikluse süvendamise ning kogukondadevahelise dialoogi parandamise ja nende lepitamisega.

Türgi

Aastat iseloomustasid tugevad poliitilised pinged. Peaprokurör taotles konstitutsioonikohtult võimupartei tegevuse lõpetamist ilmalikkusevastase tegevuse eest. Lõpuks otsustas kohus jätta prokuröri taotluse rahuldamata ja määras selle asemel rahalise karistuse. See aitas ära hoida ränga poliitilise kriisi ja peaks andma uusi võimalusi parteidevahelise dialoogi ja kompromissivaimu taastamiseks.

EL on teravalt hukka mõistnud Kurdistani Töölispartei terrorirünnakud, mis on nõudnud palju elusid. Türgi relvajõud viisid Põhja-Iraagis läbi mitu Kurdistani Töölispartei baaside vastast operatsiooni.

Türgi on aktiivse diplomaatia teel täitnud konstruktiivset rolli oma naabruses ja Lähis-Idas laiemalt. Gruusia kriisi järel tegi Türgi ettepaneku Kaukaasia koostöö- ja stabiilsusplatvormi loomiseks, et edendada nimetatud piirkonna riikide vahelist dialoogi. President Gül külastas Jerevani ja see oli Türgi presidendi esimene visiit pärast Armeenia iseseisvumist. Türgi täitis Iisraeli ja Süüria vahelise vahendaja rolli ja pidas Iraaniga dialoogi tuumaküsimuses.

Türgi geostrateegiline positsioon annab riigile tähtsa rolli ELi energiajulgeolekus, eelkõige energiaallikate mitmekesistamises. ELi, Türgi ning piirkonna teiste riikide, nii tarnija- kui ka transiitriikide vaheline tihedam energiakoostöö on äärmiselt tähtis. Olemasolevad ja tuleviku torujuhtmeprojektid kujutavad endast ressurssi kõikidele riikidele, kelle territooriumi need läbivad, eelkõige Türgile. Lõuna-Euroopa gaasitransiidikoridori õigeaegne valmimine kavandatud projektide kiire elluviimise, eelkõige Nabucco gaasijuhtme ehitamise teel, on ELi olulisemate energiajulgeoleku prioriteetide seas.

Praegune valitsus tuli võimule 2007. aasta juulis toimunud vabade ja õiglaste valimiste teel ning tal on ulatuslikud volitused reformideks. Valitsus kinnitas oma otsustavust jätkata ELiga ühinemise protsessi ja seonduvaid reforme ning teatas uue põhiseaduse kallal tööleasumisest. Sõnavabaduse ja mittemoslemi usukogukondade õiguste valdkonnas on tehtud teatavaid edusamme. Sõnavabaduse kaitsemeetmete tugevdamise kavatsusega muudeti karistusseadustiku artiklit 301. Parlament võttis vastu uue sihtasutuste seaduse, milles käsitletakse mitmeid mittemoslemi usukogukondade probleeme. Lisaks otsustas valitsus lõpule viia Kagu-Anatoolia projekti Kagu-Türgi majanduslikuks arendamiseks.

Demokraatia ja inimõiguste tugevdamiseks, riigi moderniseerimiseks ja arendamiseks ning selle lähendamiseks ELile peab nüüd andma aga uue hoo reformidele. Erilist tähelepanu peab pöörama parteisid käsitlevatele eeskirjadele, põhiseaduse reformile, sõnavabadusele ja naiste õigustele.

Türgi majandus toimis jätkuvalt suhteliselt hästi ja SKP aeglasemast kasvust hoolimata on säilitatud makromajanduslik stabiilsus. Rahvusvaheline finantskriis on kaasa toonud vara hindade ja vääringu korrektsiooni, samas avaldamata pangandussektorile siiani ulatuslikku mõju. Märkimisväärne välisrahastamisvajadus suurendab aga haavatavust väliste vapustuste poolt. Türgi on Kopenhaageni majanduskriteeriumide alusel nüüd toimiva turumajandusega riik. Türgi peaks olema võimeline keskmise tähtaja jooksul Euroopa Liidu sisese konkurentsisurve ja turujõududega toime tulema, tingimusel et ta rakendab jätkuvalt laiaulatuslikku reformiprogrammi, et kõrvaldada struktuurilised nõrkused. Lisaks kasvas Türgi majanduse läbipõimitus ELi majandusega.

2.2. Ühinemiseelsed vahendid: tegelemine põhiliste probleemidega

2007. aasta laienemise strateegiadokumendi alusel on komisjon täielikult kasutanud oma ühinemiseelseid vahendeid, et tegeleda olulisemate probleemidega: riigi ülesehitamine, head valitsemistavad, õigusriiklus ja kodanikuühiskonna areng. See on juba andnud märkimisväärseid tulemusi.

Laienemisprotsessi kvaliteedi parandamiseks on tehtud jätkuvaid jõupingutusi, muu hulgas kehtestatud läbirääkimispeatükkide avamise ja sulgemise tingimustena ranged võrdlusnäitajad ning antud olulistes poliitikavaldkondades välja täiendavaid mõju-uuringuid.

Nõukogu võttis vastu komisjoni ettepanekud ühinemispartnerluste ja Euroopa partnerluste kohta, mis sisaldavad nimetatud olulisi prioriteete. Komisjon on elavdanud poliitilist dialoogi, mille juures on peamisteks viitedokumentideks partnerlused. Ühinemiseelse fiskaaljärelevalve korra kaudu on tehtud edusamme ka majandusliku dialoogi valdkonnas.

Partnerluse prioriteedid suunasid ühinemiseelse abi rahastamisvahendi raames tehtavat programmitööd ja abi andmist, mis kasvatas toetust põhjalikele reformidele. Ühinemiseelse abi rahastamisvahendist antakse 2008. aastal abi 1,4 miljardi euro ulatuses. Riiklikes ühinemiseelse abi rahastamisvahendi programmides üleminekuabiks ja institutsioonide ülesehitamiseks ette nähtud 840 miljonist eurost kasutatakse praegu 33 % valitsemise parandamiseks, haldus- ja kohtureformi soodustamiseks, õigusriikluse tugevdamiseks, korruptsiooni ja organiseeritud kuritegevuse vastase võitluse toetamiseks, inimõiguste edendamiseks, vähemuste kaitseks ja kodanikuühiskonna arendamiseks. ELi liikmesriikide ametnikud annavad kiiret reageerimist nõudvatel juhtudel abi ka TAIEXi ja SIGMA [3] kaudu. Nimetatud reformidele antav keskmise tähtajaga abi hõlmab haldusasutuste vahelisi mestimisvõrgustikke ja MTÜde projektide toetusskeeme.

Komisjon on ette võtnud algatusi ühinemiseelse abi rahastamisvahendist antava abi kooskõlastamiseks rahvusvaheliste finantsinstitutsioonide ja muude rahastajate antava abiga. See suurendab ühinemiseelse abi rahastamisvahendist antava abi mõju majandus- ja sotsiaalarengu valdkonnas. Koos Euroopa Investeerimispanga (EIP), Euroopa Rekonstruktsiooni- ja Arengupanga (EBRD) ning Euroopa Nõukogu Arengupangaga (CEB) on käivitatud infrastruktuuriprojektide rahastamisvahend. See kujutab endast olulist sammu Lääne-Balkani investeerimisraamistiku loomise poole 2010. aastaks vastavalt komisjoni, EIP, EBRD ja CEB poolt kokkulepitule ning juunis kohtunud Euroopa Ülemkogu poolt kinnitatule. Muud algatused hõlmavad energiatõhususe rahastamisvahendit ja VKEde arendamise ühtset rahastamisvahendit: Euroopa Kagu-Euroopa Fondi. Sellest saavad kasu terve piirkonna kümned tuhanded VKEd.

Ühinemiseelse abi rakendamise üleminek Euroopa Ülesehitusametilt (EAR) komisjoni delegatsioonidele ja büroodele Belgradis, Podgoricas, Prištinas ja Skopjes on lõpule viidud. Amet lõpetab töö 31. detsembril 2008. Lõppeesmärk on abi rakendamise ülevõtmine partnerite endi poolt, kui nad näitavad oma valmisolekut selleks.

Juulis organiseeris komisjon abiandjate konverentsi Kosovo sotsiaalmajanduslikuks arendamiseks, mille tulemuseks oli 1,2 miljardi euro suurune annetus, millest Euroopa Liit ja selle liikmesriigid annavad peaaegu 800 miljonit eurot. Selline toetus peaks Kosovo arengule andma märkimisväärse tõuke. On äärmiselt oluline, et Kosovo valitsus toetab abi, täites oma kohustused seoses eelarvedistsipliini, riiklike kulutuste haldamise ja majanduspoliitika reformiga.

Kooskõlas 2007. aasta laienemise strateegiadokumendiga on pööratud erilist tähelepanu inimestevahelistele kontaktidele. Kõigi asjaomaste riikidega sõlmitud viisalihtsustus- ja tagasivõtulepingud jõustusid 2008. aasta jaanuaris ning komisjon peab nendega dialoogi viisavabaduse üle. Sellega seoses on vastu võetud viisavabadussuunised, milles on sätestatud selged ja realistlikud eesmärgid viisakohustuse kaotamiseks. Inimestevaheliste kontaktide edendamise meetmed hõlmavad ka bakalaureuse- ja magistriõppe üliõpilaste paremaid liikumisvõimalusi Erasmus Munduse programmi raames ning täiendavaid vahendeid noorsoovahetusele ja partnerlusele programmi „Aktiivsed noored” raames. Jätkuvalt toetati Tempuse programmi raames kõrghariduse reformi ülikoolidevahelise partnerluse kaudu.

Energiaühenduse loomise järel on alanud Lääne-Balkani riikidega läbirääkimised transpordiühenduse loomiseks, kusjuures eesmärgiks on sõlmida leping 2009. aasta jooksul. Euroopa ühise lennunduspiirkonna rakendamisel on samuti tehtud edusamme. Keskkonna valdkonnas on väljatöötamisel uus piirkondlik koostöömehhanism, et ühiselt lahendada ühinemiseelseid keskkonnaprobleeme.

Vastusena rahvusvahelisele finantskriisile on komisjon valmis laienemisprotsessis osalevate riikide asutusi abistama kriisi finants- ja majanduslike tagajärgede haldamisel.

Kooskõlas Thessaloniki tegevuskava ja komisjoni 2008. aasta märtsi teatises sätestatud meetmetega on tehtud tähtsaid jõupingutusi piirkondlike koostööalgatuste toetamiseks.

Hiljuti asutatud piirkondlik koostöönõukogu tegutseb. Nüüd peab see tagama piirkondliku tegevuse tõhususe ja selle edasise ühtlustamise. Komisjoni toetatavad piirkondlikud algatused hõlmavad piirkondliku koostöönõukogu sekretariaadi abistamist, Montenegros Danilovgradis loodavat piirkondlikku avaliku halduse instituuti, uut katastroofiohu vähendamise algatust ning kultuuripärandi kaitse ja ajalooõpikute projekte. Kesk-Euroopa vabakaubanduslepingu sekretariaadi kaudu toetab komisjon ka kaubandusküsimustes tehtavat koostööd. Tolli valdkonnas jõustuvad peagi ELi ja mõne Lääne-Balkani riigi vaheliste päritolureeglite diagonaalset kumulatsiooni käsitlevad sätted, mis soodustavad piirkondlikku kaubandusintegratsiooni [4].

Komisjon lõi ühinemiseelse abi rahastamisvahendi raames uue rahastamisvahendi, millega tõhustada kodanikuühiskonna arengut ja dialoogi. Kodanikuühiskonna rahastamisvahendi raames antav abi on 2008. aastal umbes 30 miljonit eurot ja see on ette nähtud kohaliku tasandi suutlikkuse arendamiseks. Komisjon korraldas aprillis Kagu-Euroopa kodanikuühiskonna arengut käsitleva olulise konverentsi. Sellega stimuleeriti koostööd, heade tavade levikut ja partnerluse loomist. Nimetatud algatustega toetatakse selle piirkonna rahvaste lepitamist ja edusamme teel ELi liikmesuse poole.

Uue laienemiskonsensuse keskne põhimõte on avalikkuse parem teavitamine. Komisjon edendab ELi laienemist käsitlevat avalikku arutelu nii liikmesriikides kui ka laienemisprotsessis osalevates riikides, korraldades teavitusüritusi kodanikuühiskonna organisatsioonidele, ajakirjanikele ja noorsoole. Välja on antud videoklippe, Focas korraldati Euroopa tänavajalgpallifestival ja noorte ajakirjanike võistlus „Avarda oma maailmapilti!”. Nimetatud algatustega täiendati liikmes- ja partnerriikide teavitustegevust.

3. 2008.–2009. aasta laienemiskava

3.1. Lääne-Balkani riikide ELi liikmesuse poole liikumise kiirendamine

2008. aasta juunis kohtunud Euroopa Ülemkogu kinnitas täielikku toetust Lääne-Balkani riikide Euroopa-perspektiivile. Ülemkogu rõhutas, et saavutades kindlat edu poliitiliste ja majandusreformide alal ning täites vajalikud tingimused ja nõuded, peaksid ülejäänud Lääne-Balkani piirkonna potentsiaalsed kandidaatriigid saama kandidaatriigi staatuse vastavalt nende endi saavutustele, kusjuures lõppeesmärgiks on ELi liikmesus.

Kooskõlas stabiliseerimis- ja assotsieerimisprotsessiga on ELi perspektiiv jätkuvalt oluline Lääne-Balkani riikide stabiilsuse, lepitamise ja arengu seisukohast. Euroopa Liidu ja terve Euroopa huvides on see, et piirkonnas jätkataks võimalikult kiires tempos poliitilisi ja majandusreforme, rahvaste lepitamist ja edusamme ELi suunas. EL peaks olema valmis kiirendama nende riikide ühinemiseelseid ettevalmistusi niipea, kui need riigid täidavad vajalikke tingimusi, ning tagama, et piirkond saaks kooskõlas stabiliseerimis- ja assotsieerimisprotsessiga jätkuvalt kasu poliitilise ja majandusliku kohtlemise kõrgeimast tasemest. Lõpuks on aga edusammud liikmesuse saavutamisel piirkonna inimeste ja nende juhtide kätes, kuna ühinemise tempo sõltub iga riigi saavutustest vajalike reformide läbiviimisel.

Komisjon esitab käesolevas teatises esialgse teekaardi kavandi Horvaatiaga peetavate tehniliste läbirääkimiste lõpetamiseks 2009. aasta lõpuks eeldusel, et tingimused on täidetud. Küsimusel peatutakse lähemalt punktis 3.2.

Endise Jugoslaavia Makedoonia Vabariigi edasised sammud lähenemisel ELile saavad võimalikuks siis, kui täidetakse Kopenhaageni poliitilised kriteeriumid ja ühinemispartnerluse põhilised prioriteedid. Eelkõige on vaja riigil tagada vabad ja õiglased valimised. Peamiste parteide ja osapoolte vahelist dialoogi on vaja parandada, et institutsioonid saaksid normaalselt toimida ja reformide tempo kiireneks. Komisjon jälgib tähelepanelikult endise Jugoslaavia Makedoonia Vabariigi edusamme. Partnerluse olulised lahendamist vajavad prioriteedid hõlmavad edusamme kohtusüsteemi reformide rakendamisel, sõltumatu ja mittepolitiseeritud politseiteenistuse tagamist, korruptsioonivastase võitluse jätkamist objektiivsel viisil ning selle tagamist, et värbamine ja edutamine avalikus teenistuses põhineks professionaalsetel kriteeriumidel.

Mitu Lääne-Balkani riiki on andnud mõista, et nad kaaluvad ELiga ühinemise avalduse esitamist. Komisjon tuletab meelde, et rahuldavad edusammud, eelkõige stabiliseerimis- ja assotsieerimislepingust tulenevate kohustuste, sealhulgas kaubandust käsitlevate sätete täitmisel, kujutavad endast põhilist elementi iga riigi edusammudel liikmesuse poole. Nõukogu taotlusel esitab komisjon seoses ühinemisavaldusega piisavalt vara komisjoni arvamuse, milles hinnatakse riigi valmisolekut, ja uurimuse ühinemise mõjust olulistes poliitikavaldkondades.

Albaanial on vaja tagada 2009. aasta parlamendivalimiste nõuetekohane ettevalmistus ja läbiviimine. Montenegrol tuleb kiirendada kohtureformi. Mõlemal riigil tuleb teha täiendavaid edusamme stabiliseerimis- ja assotsieerimislepingu täitmisel, parandades muu hulgas haldus- ja jõustamissuutlikkust ning tugevdades õigusriiklust.

Bosnial ja Hertsegoviinal tuleb nüüd ruttu saavutada vajalik poliitiline konsensus ja jätkata reforme, eelkõige eesmärgiga parandada halduses peremehetunnet ja vastutust. Institutsioonide ladusaks tööks, funktsionaalsemate ja tõhusamate riigistruktuuride loomiseks ning ELi küsimustes ühel häälel kõnelemiseks on vaja ühist nägemust riigi tulevikusuuna küsimuses. Rahu tagamise nõukogu analüüsib käesoleva kuu jooksul riigi valmisolekut kõrge esindaja büroo sulgemiseks. See sõltub edusammudest viie konkreetse eesmärgi [5] täitmisel ning rahu tagamise nõukogu positiivsest hinnangust poliitilisele olukorrale, mis põhineb Daytoni rahulepingu täielikult täitmisel. Komisjon on valmis toetama Bosnia ja Hertsegoviina jõupingutusi nimetatud tingimuste täitmisel.

Juunis kohtunud Euroopa Ülemkogu oli seisukohal, et Serbia suudab kiirendada edusamme ELi, sealhulgas kandidaatriigi staatuse poole liikumisel niipea, kui täidetud on kõik vajalikud tingimused. Komisjon on seisukohal, et peaks olema võimalik anda Serbiale kandidaatriigi staatus 2009. aastal, kui täidetud on nimetatud tingimused ja võetakse arvesse komisjoni arvamust. Serbial on vaja jätkata positiivset arengut, tehes täielikku koostööd EJRKga ja jätkates oma reformikava täitmist, mis tooks kaasa käegakatsutavad edusammud prioriteetsetes valdkondades: õigusriikluse tugevdamine ning majandus- ja eelarvereformi kiirendamine. Serbia täidab piirkonnas võtmerolli. Riiki kutsutakse üles võtma omaks konstruktiivset lähenemisviisi Kosovo osalemisele piirkondlikes algatustes ja rahvusvahelistes foorumites ning ELi jõupingutustele anda panus Lääne-Balkani rahusse ja stabiilsusesse.

Kosovo sotsiaalmajanduslik areng on riigi elanikkonna ja laiema piirkonna stabiilsuse seisukohast äärmiselt oluline. Euroopa Ülemkogu teatas juunis, et koos teiste Lääne-Balkani riikidega on Kosovol konkreetne ELi perspektiiv. EL ootab Serbialt konstruktiivset lähenemisviisi ELi õigusriigimissioon lähetamisele ja kutsub Kosovo serblasi üles osalema Kosovo arendamises. Komisjoni ja Kosovo ametivõimude vaheline pidev reformidealane dialoog elavneb. Komisjon uurib kõiki võimalusi, et edendada Kosovo osalemist piirkondlikus koostöös ja kutsub kõiki osapooli üles võtma nimetatud küsimuses omaks konstruktiivset lähenemisviisi. Komisjon hindab võimalusi Kosovo poliitilise ja sotsiaalmajandusliku arengu edendamiseks ja uurib, kuidas Kosovo saab piirkonna osana teha stabiliseerimis- ja assotsieerimisprotsessi raames edusamme ELiga integreerumisel. Nimetatud analüüsi tulemust esitletakse 2009. aasta sügisel teostatavusuuringus.

Heanaaberlikud suhted ja piirkondlik koostöö on endiselt võtmetähtsusega liikumisel ELi liikmesuse poole ning kujutavad endast seega stabiliseerimis- ja assotsieerimisprotsessi keskset osa. Peaaegu kõigil piirkondlikel partneritel on naabritega lahendamata kahepoolseid küsimusi, sealhulgas piirivaidlusi. Komisjon jälgib jätkuvalt nimetatud valdkonna arengut ja kutsub kõiki partnereid üles käsitlema kahepoolseid küsimusi prioriteetsetena. Märkimisväärseid jõupingutusi tuleb teha kriminaalasjades tehtava õigusalase koostöö, sealhulgas kodusõja ajal toime pandud kuritegude uurimise valdkonnas.

Inimestevahelised kontaktid muudavad Euroopa-perspektiivi kodanike jaoks käegakatsutavaks.

Komisjon jälgib endiselt tähelepanelikult viisalihtsustuslepingute nõuetekohast rakendamist. Komisjon jälgib viisavabadussuuniste rakendamist ja toetab riike suunistes sätestatud eesmärkide täitmisel. Viisadialoogi kulg sõltub iga individuaalse riigi saavutatud tulemustest. Eeldusel, et riigid täidavad eesmärgid, võib komisjon üksikute riikide haaval teha ettepanekud viisakohustuse kaotamiseks 2009. aasta jooksul.

Samuti kahekordistab komisjon 2009. aasta ühinemiseelse abi rahastamisvahendi raames Lääne-Balkani riikide tudengite stipendiumideks määratud vahendeid.

Ühenduse programmides ja ametites osalemine on osutunud kasulikuks partnerriikide institutsioonide ja kodanike lähendamisel ELile. Komisjon innustab nendest riikidest pärit abisaajate suuremat osalemist programmides, mis on neile avatud. Komisjon uurib ka võimalusi täiendavate programmide avamiseks võimalikele kandidaatriikidele. Ühenduse ametite osas üritab komisjon pakkuda laiemaid osalemisvõimalusi, sealhulgas vaatleja staatust kõigile laienemisprotsessis osalevatele riikidele ametite haldusnõukogude ja ekspertrühmade koosolekutel. Komisjon teeb ettepaneku parandada võimalikele kandidaatriikidele pakutavaid osalemisvõimalusi ja -tingimusi. EL võiks ühinemiseelse abi rahastamisvahendi kaudu kaasrahastada kuni 90 % riigi esimese aasta osamaksust ühenduse programmi või ameti töösse. Järgmistel aastatel nimetatud kaasrahastamine väheneks kas protsentuaalselt või teatava summa ulatuses. Ühenduse programmide, välja arvatud teadusuuringute ja arendustegevusprogrammide kaasrahastamise kogusumma peaks põhimõtteliselt moodustama umbes 10 % riiklikest ühinemiseelse abi rahastamisvahendi programmidest.

Kodanikuühiskonna organisatsioonide aktiivsem osalemine laienemisprotsessis osalevates riikides ettevõetud reformides on laienemisprotsessi tempo ja kvaliteedi ning ühinemisele avalikkuse toetuse saavutamise oluline mõjur. Kodanikuühiskonna uue rahastamisvahendi raames rahastatakse edasist suutlikkuse arendamist ja täiendavaid koostööprojekte, näiteks külastusprogrammi „Inimeselt inimesele”, igas riigis tehnilise toe üksuste loomist 2009. aasta esimeses pooles ning kodanikuühiskonna partnerluse toetusskeeme, näiteks keskkonna, energiatõhususe, töötervishoiu ja tööohutuse ning korruptsiooni-, organiseeritud kuritegevuse ja inimkaubanduse vastase võitluse valdkonnas. Ühinemiseelse abi rahastamisvahendi 2009. aasta toetuskavade raames peetakse prioriteetseteks selliseid valdkondi nagu kultuur, vähemused ja äriliidud.

Avalikkuse toetuse tagamine on endiselt ELi laienemispoliitika ülitähtis eesmärk. Vastutus avalikkuse teadlikkuse parandamise eest laienemise probleemide ja eeliste küsimuses lasub eelkõige liikmesriikidel. Partnerriikidel tuleb täita oma osa ELi suunas tehtavate edusammude tingimuste selgitamisel. Komisjon käsitleb laienemist jätkuvalt oma kommunikatsioonipoliitika prioriteetse valdkonnana ja viib läbi täiendavaid tegevusi riikide jõupingutuste toetamiseks ja täiendamiseks, andes faktilist teavet ja toetades arutelu põhiliste arvamuse kujundajate vahel.

3.2. Ühinemisläbirääkimiste jätkamine

Horvaatia

Läbirääkimiste algusest möödunud kolme aasta jooksul on Horvaatia teinud häid üldisi edusamme. 35 peatükist on avatud 21 ja neli peatükki on esialgu suletud [6]. Viimastel kuudel aset leidnud töö kiirendamise järel on Horvaatial nüüdseks täitmata vaid kahe peatüki avamiskriteeriumid.

Üldiselt täitis Horvaatia jätkuvalt stabiliseerimis- ja assotsieerimisprotsessi üldtingimusi. Horvaatia nüüdseks üldiselt täidab oma stabiliseerimis- ja assotsieerimislepingust tulenevaid kohustusi ja on jõudnud komisjoniga kokkuleppele lahenduses sigarettide diskrimineeriva maksustamise kaotamiseks. Viimastel kuudel on Horvaatia teinud olulisi edusamme, et parandada ELiga ühinemise eelsete vahendite haldamist, ehkki riik peab veel saavutama konkreetseid tulemusi haldamise parandamisel.

Arvesse võttes tänaseks tehtud üldisi edusamme peaks olema võimalik jõuda Horvaatiaga peetavate ühinemisläbirääkimiste viimasesse etappi 2009. aasta lõpuks tingimusel, et Horvaatia täidab kõik vajalikud tingimused. Seda arvestades esitab komisjon esialgse teekaardi tehniliste läbirääkimiste lõpuleviimiseks. Esialgset ajakava võib olla vaja muuta, sõltuvalt tingimuste täitmisel tehtud edusammudest. Horvaatial tuleb pühendada põhjapanevaid edasisi jõupingutusi sellele, et lõpule viia töö läbirääkimispeatükkides sätestatud eesmärkidega. Riigil tuleb jätkata reforme, eelkõige kohtusüsteemi ja avaliku halduse, korruptsiooni- ja organiseeritud kuritegevuse vastase võitluse, vähemuste õiguste edendamise, sealhulgas pagulaste pagasipöördumise, sõjakuritegude kohtuliku menetlemise ja EJRK poolse dokumentidele juurdepääsu valdkonnas. Horvaatia peab tegema põhjapanevaid edasisi jõupingutusi ka laevatehaste restruktureerimisel. Komisjon jälgib tähelepanelikult Horvaatia võetud kohustuste täitmist.

Türgi

Nüüd, kus Türgi on suutnud ära hoida võimupartei vastase konstitutsioonikohtu asjaga seotud poliitilise kriisi, tuleb riigil taaselustada poliitiliste reformide protsess. Partei tegevuse lõpetamisega seotud kohtuasi rõhutas parteisid reguleerivate sätete muutmise tähtsust, et tagada läbipaistvad rahastamismehhanismid ning viia parteide tegevuse lõpetamist käsitlevad sätted kooskõlla Euroopa nõuete ja heade tavadega. Õigusaktid on vajalikud ka kodanike õiguste kaitse tugevdamiseks hoolimata nende isiklikest veendumustest või poliitilisest kuuluvusest, ning ombudsmani institutsiooni loomiseks. Jätkata tuleb kohtureformi. Riigi erinevate poliitiliste jõudude vahel on vaja tihedamat dialoogi, et kujundada reformimeelne konsensus.

Vaja on jätkuvaid jõupingutusi, et edendada naiste õigusi ja soolist võrdõiguslikkust, tagada sõnavabadus ja usuvabadus praktikas, tõkestada korruptsiooni, tugevdada kõigi kodanike kultuurilisi õigusi, tugevdada tsiviilkontrolli sõjaväe üle ning viia ametiühinguid käsitlevad õigusaktid vastavusse Rahvusvahelise Tööorganisatsiooni ja ELi nõuetega.

Küprose kreeka ja türgi kogukondade juhtide vaheliste, Küprose küsimuse kõiki osapooli rahuldava lahenduse saavutamisele suunatud laiapõhjaliste läbirääkimiste alguse järel on äärmiselt oluline, et Türgi toetaks jätkuvalt ÜRO egiidi all leitavat lahendust ja ÜRO jõupingutusi.

Heanaaberlikud suhted on jätkuvalt oluliseks küsimuseks. Türgilt oodatakse assotsiatsioonilepingu lisaprotokolli täieliku ja mittediskrimineerival viisil täitmise tagamist ja edusammude tegemist kahepoolsete suhete normaliseerimiseks Küprose Vabariigiga. Kooskõlas nõukogu 11. detsembri 2006. aasta järeldustega jälgib EL jätkuvalt 21. septembri 2005. aasta deklaratsioonis käsitletud küsimusi ja vaatab nendes valdkondades tehtud edusammud üle.

Acquis’ ülevõtmise riikliku kava vastuvõtmine, et tegeleda ühinemispartnerluse prioriteetidega, kujutab endast olulist märki Türgi valmisolekust jätkata reforme. Ühinemisläbirääkimiste tempo iseloomustab reformide kulgu ja asjaomaste tingimuste täitmist Türgi poolt.

***

ELi avalikku arvamust tulevase laienemise kohta mõjutab suhtumine eelmistesse laienemistesse. On äärmiselt oluline kuulata kodanikke, tegeleda nende probleemidega ja anda täiendavat teavet, et avalikkus näeks selgelt nii eeliseid kui ka probleeme.

2009. aasta märgib uute liikmesriikide liiduga ühinemise viiendat aastapäeva ja langeb kokku Berliini müüri langemise 20. aastapäevaga. Sellega seoses organiseerib Tšehhi Vabariik kui tulevane eesistujariik kaaluka ürituse 2004. laienemise aastapäeva tähistamiseks. Komisjon toetab nimetatud üritust täielikult ja esitleb sellel puhul uuringut viienda laienemise mõjust ELi majandusele.

4. järeldused ja soovitused

Eespool esitatud analüüsi põhjal esitab komisjon järgmised järeldused:

1. Laienemine teenib ELi stabiilsuse, julgeoleku ja konfliktide vältimisega seonduvaid strateegilisi huve. Laienemine on aidanud suurendada heaolu ja kasvuvõimalusi, parandada sidemeid esmatähtsate transpordiliinide ja energiavarustuskanalitega ning suurendada ELi kaalu maailmas. Praegune laienemiskava hõlmab Lääne-Balkani riike ja Türgit, kellele on lubatud, et nad saavad ELi liikmeks, kui nad täidavad vajalikud tingimused.

2. EList ida pool asuvas piirkonnas, sealhulgas Lõuna-Kaukaasias stabiilsusele esitatud hiljutiste väljakutsete valguses omandab tähtsuse Euroopa Ülemkogu poolt 2006. aasta detsembris kindlaks määratud uue laienemiskonsensuse järjekindel rakendamine.

3. EL on võtnud meetmeid laienemisprotsessi kvaliteedi parandamiseks. 2007. aasta laienemise strateegiadokumendis esitatud analüüsi põhjal pööratakse varajases etapis suuremat tähelepanu õigusriiklusele ja heale valitsemistavale, sealhulgas korruptsiooni- ja organiseeritud kuritegevuse vastasele võitlusele, haldus- ja kohtureformidele ning kodanikuühiskonna arendamisele.

4. Jätkuvalt on oluliseks küsimuseks heanaaberlikud suhted ja piirkondlik koostöö. Vaidluste rahumeelne lahendamine on endiselt kõigi osapoolte prioriteediks.

5. Arvesse võttes tänaseks tehtud üldisi edusamme peaks olema võimalik jõuda Horvaatiaga peetavate ühinemisläbirääkimiste viimasesse etappi 2009. aasta lõpuks tingimusel, et Horvaatia täidab kõik vajalikud tingimused. Seda arvestades esitab komisjon esialgse teekaardi tehniliste läbirääkimiste lõpuleviimiseks. Esialgset ajakava võib olla vaja muuta, sõltuvalt tingimuste täitmisel tehtud edusammudest. Horvaatial tuleb pühendada põhjapanevaid edasisi jõupingutusi sellele, et lõpule viia töö läbirääkimispeatükkides sätestatud eesmärkidega. Riigil tuleb jätkata reforme, eelkõige kohtusüsteemi ja avaliku halduse, korruptsiooni- ja organiseeritud kuritegevuse vastase võitluse, vähemuste õiguste edendamise, sealhulgas pagulaste tagasipöördumise, sõjakuritegude kohtuliku menetlemise ja EJRK poolse dokumentidele juurdepääsu valdkonnas. Horvaatia peab tegema põhjapanevaid edasisi jõupingutusi ka laevatehaste restruktureerimisel. Komisjon jälgib tähelepanelikult Horvaatia võetud kohustuste täitmist.

6. Demokraatia ja inimõiguste tugevdamiseks, riigi moderniseerimiseks ja arendamiseks ning lähendamiseks ELile peab Türgi jätkama poliitilisi reforme. Ühinemisläbirääkimiste tempo iseloomustab reformide kulgu ja asjaomaste tingimuste täitmist Türgi poolt. Türgilt oodatakse assotsiatsioonilepingu lisaprotokolli täieliku ja mittediskrimineerival viisil täitmise tagamist ning edusammude tegemist kahepoolsete suhete normaliseerimiseks Küprose Vabariigiga.

7. Küprose küsimuses alustasid Küprose kreeka ja türgi kogukondade juhid ÜRO egiidi all laiapõhjalisi läbirääkimisi kõiki osapooli rahuldava lahenduse saavutamiseks. Komisjon toetab nende jõupingutusi ja on ELi pädevusse kuuluvates küsimustes valmis andma tehnilist nõu. Komisjon kutsub mõlema kogukonna juhte üles tegema otsustavaid edusamme ja Türgit panustama kõiki osapooli rahuldavat lahendust soosiva kliima tagamisse.

8. Endisel Jugoslaavia Makedoonia Vabariigil tuleb tagada vabade ja õiglaste valimiste läbiviimine, parandada peamiste parteide ja osapoolte vahelist dialoogi ning täita partnerluse olulised lahendamist vajavad prioriteedid. Komisjon jälgib endiselt tähelepanelikult nimetatud valdkondade edusamme.

9. Lääne-Balkani riikide ELi liikmesuse poole liikumist saab kiirendada tingimusel, et nad vastavad vajalikele tingimustele. Kui võimalikud kandidaatriigid on näidanud oma valmisolekut, võib see kooskõlas ettenähtud menetlustega viia kandidaatriigi staatuseni.

10. Albaania, Montenegro ning Bosnia ja Hertsegoviinaga sõlmitud vahelepingute rakendamine edeneb; õigusriiklus on endiselt suur probleem ning haldus- ja jõustamissuutlikkust peab veelgi parandama. Albaanial tuleb eelkõige tagada 2009. aasta parlamendivalimiste nõuetekohane ettevalmistamine ja läbiviimine. Montenegrol tuleb teha erilisi jõupingutusi kohtureformi läbiviimiseks. Bosnia ja Hertsegoviina poliitilistel juhtidel tuleb jõuda ühisele nägemusele riigi arengusuuna küsimuses, rääkida ühel häälel ELi ja rahvusvahelistes küsimustes ning saavutada konsensus Euroopaga integreerumiseks vajalike olulisemate reformide küsimuses.

11. Serbial tuleb jätkata positiivset arengut, tehes täielikku koostööd EJRKga, ja teha käegakatsutavaid edusamme prioriteetsetes reformivaldkondades. Komisjon on seisukohal, et peaks olema võimalik anda Serbiale kandidaatriigi staatus 2009. aastal, kui täidetud on tingimused ja võetakse arvesse komisjoni arvamust, milles hinnatakse riigi valmisolekut.

12. Koos teiste Lääne-Balkani riikidega on Kosovol konkreetne ELi perspektiiv. 2009. aasta sügisel esitab komisjon teostatavusuuringu, milles hinnatakse võimalusi Kosovo poliitilise ja sotsiaalmajandusliku arengu edendamiseks ning uuritakse, kuidas Kosovo saab piirkonna osana teha stabiliseerimis- ja assotsieerimisprotsessi raames suuremaid edusamme ELiga integreerumisel.

13. Komisjon võtab meetmeid, et muuta Euroopa-perspektiiv Lääne-Balkani riikide kodanikele käegakatsutavaks. Eeldusel, et täidetud on viisavabadussuunistes sätestatud eesmärgid, võib komisjon üksikute riikide haaval teha ettepanekud viisakohustuse kaotamiseks 2009. aasta jooksul. Lääne-Balkani riikide tudengite stipendiumide rahastamine 2009. aastal kahekordistub. Jätkatakse läbirääkimisi transpordiühenduse loomiseks Lääne-Balkani riikidega, kusjuures eesmärgiks on sõlmida leping 2009. aasta jooksul.

14. Ühinemiseelse abi rahastamisvahendist antava abi puhul keskendutakse järjest enam põhilistele reformidega seonduvatele küsimustele. See kajastub läbivaadatud mitmeaastases suunavas finantsraamistikus aastateks 2010–2012, mida komisjon neil päevil esitleb. Kodanikuühiskonna uue rahastamisvahendi rakendamine 2009. aastal jätkub. Innustatakse partnerriikide aktiivsemat osalemist ühenduse programmides ja ametite tegevuses.

15. Koordineerimine rahvusvaheliste finantsinstitutsioonide ja teiste rahastajatega suurendab ühinemiseelse abi rahastamisvahendist antava abi mõju. Komisjon jätkab Lääne-Balkani investeerimisraamistiku loomist 2010. aastaks vastavalt EIP, EBRD ja CEBga kokkulepitule.

16. Rahvusvaheline finantskriis on Lääne-Balkani riikidele ja Türgile avaldanud siiani üksnes piiratud otsest mõju. Komisjon on valmis laienemisprotsessis osalevate riikide asutusi abistama kriisi finants- ja majanduslike tagajärgede haldamisel.

17. 2009. aasta mais täitub Tšehhi Vabariigi eesistumisperioodi ajal viis aastat ELi 2004. aasta laienemisest. Komisjon esitleb sellel puhul uuringut viienda laienemise mõjust ELi majandusele.

18. Avalikkuse toetus laienemisele on äärmiselt oluline. On tähtis, et liikmesriikide asutused ja ELi institutsioonid parandaksid avalikkuse teadlikkust liidu huvist laienemise vastu.

I LISA

Tegevuskava Horvaatiaga peetavate ühinemisläbirääkimiste

viimase etapini jõudmiseks

Kooskõlas läbirääkimisraamistiku ja 2006. aasta detsembris kohtunud Euroopa Ülemkogu järeldustega sõltub ühinemisläbirääkimiste tempo vajalike tingimuste täitmisest Horvaatia poolt. Vastavalt riigi tema enda saavutuste põhjal hindamise põhimõttele sõltub läbirääkimiste edenemine vajalike poliitiliste, majanduslike, õiguslike ja haldusreformide elluviimisest Horvaatia poolt. Riigil tuleb jätkata reforme, eelkõige seoses kohtusüsteemi ja avaliku halduse, korruptsiooni- ja organiseeritud kuritegevuse vastase võitluse, vähemuste õiguste, sealhulgas pagulaste tagasipöördumise, sõjakuritegude kohtuliku menetlemise ja EJRK poolse juurdepääsuga Horvaatias asuvatele dokumentidele ning laevatehaste restruktureerimisega.

Arvesse võttes nimetatud küsimuste tihedat seost ühinemisläbirääkimistega, tuleb Horvaatial saavutada konkreetseid tulemusi oma stabiliseerimis- ja assotsieerimislepingust tulenevate kohustuste täitmisel, stabiliseerimis- ja assotsieerimisprotsessi üldtingimuste täitmisel ja ELiga ühinemise eelsete vahendite haldamise parandamisel.

Allesjäänud peatükkide avamine:

– Kapitali vaba liikumine

– Riigihanked

– Konkurentsipoliitika

– Põllumajandus ja maaelu areng

– Toiduohutus, veterinaar- ja fütosanitaarpoliitika

– Kalandus

– Maksustamine

– Regionaalpoliitika

– Kohtusüsteem ja põhiõigused

– Õigus, vabadus ja turvalisus

– Keskkond

– Välis-, julgeoleku- ja kaitsepoliitika.

Komisjon soovitab, et ühinemiskonverentsil tehtaks kõik jõupingutused, et avada allesjäänud peatükid 2008. aasta lõpuks, kui see osutub võimalikuks vajalike tingimuste täitmisel Horvaatia poolt, ning kõik veel avamata peatükid 2009. aasta alguses.

Konkurentsipoliitika peatüki avamiskriteeriumide küsimuses peab Horvaatia tegema täiendavaid jõupingutusi eelkõige laevaehituses. Kohtusüsteemi ja põhiõiguste peatüki küsimuses peab Horvaatia tegema viimaseid jõupingutusi, et täita avamiskriteeriumide veel lahendamata osad.

Allesjäänud peatükkide esialgne sulgemine:

Sulgemata on veel 31 peatükki. Sulgemine sõltub sellega seotud kokkulepitud võrdlusnäitajate täitmisest Horvaatia poolt.

Horvaatia on seoses teatavate peatükkidega taotlenud ulatuslikku üleminekukorda, mis suurendab vajadust edasiste läbirääkimiste järele ja võib peatükkide esialgset sulgemist seega edasi lükata.

Ühinemisläbirääkimiste viimasesse etappi jõudmiseks 2009. aasta lõpuks oleks Horvaatial vaja viia töö sulgemisega seotud võrdlusnäitajate täitmisel lõpule piisavalt vara, et peatükke oleks võimalik sulgeda vastavalt järgnevale prioriteetide ajakavale:

Prioriteetide ajakava 2008. aasta allesjäänud osaks

– Intellektuaalomandiõigus

– Majandus- ja rahanduspoliitika

– Üleeuroopalised võrgud

– Tolliliit

Prioriteetide ajakava 2009. aasta esimeseks pooleks

– Asutamisõigus ja teenuste osutamise vabadus

– Äriühinguõigus

– Finantsteenused

– Infoühiskond ja meedia

– Transpordipoliitika

– Energeetika

– Statistika

– Sotsiaalpoliitika ja tööhõive

– Tarbijakaitse ja tervishoid

– Välis-, julgeoleku- ja kaitsepoliitika

– Finantskontroll

Prioriteetide ajakava 2009. aasta teiseks pooleks

– Kaupade vaba liikumine

– Töötajate vaba liikumine

– Kapitali vaba liikumine

– Riigihanked

– Konkurentsipoliitika

– Põllumajandus ja maaelu areng

– Toiduohutus, veterinaar- ja fütosanitaarpoliitika

– Kalandus

– Maksustamine

– Regionaalpoliitika ja struktuurivahendite koordineerimine

– Kohtusüsteem ja põhiõigused

– Õigus, vabadus ja turvalisus

– Keskkond

– Finants- ja eelarvesätted

– Institutsioonid

– Muud küsimused.

Kui Horvaatia on oma ettevalmistustes jätkuvalt üldiselt edukas, esitab komisjon 2009. aasta jooksul Horvaatia ühinemise finantspaketti käsitleva teatise.

Lisaks soovitab komisjon nõukogul luua ajutise tehnilise töörühma ühinemislepingu koostamiseks komisjoni poolt ettevalmistatud tekstide põhjal. Nimetatud töörühm võib töötada paralleelselt läbirääkimistega ja võiks seega alustada tööd 2009. aasta esimese pooles. Ühtlasi tuleb Horvaatial tagada acquis’ tõlke (riigikeelde) õigeaegne kättesaadavus.

Käesolevas kavandis esitatud esialgset ajakava võib olla vaja muuta, sõltuvalt Horvaatia edusammudest. Komisjon toetab jätkuvalt Horvaatiat riigi ühinemisettevalmistustes ja toetab riiki jätkuvalt oskusteabega, sealhulgas täielikult kasutades selliseid vahendeid nagu TAIEX ja mestimine ning hästi suunatud finantsabi.

Komisjon jälgib tähelepanelikult, et Horvaatia täidaks riigi poolt läbirääkimistel võetud kohustusi ja annab oma järeldustest aru. Komisjon kasutab regulaarseid vastastikuste eksperdihinnangute missioone, sealhulgas seoses õigusriiklusega, ning kõiki teisi kättesaadavaid vahendeid.

II LISA

Kokkuvõte Albaania, Bosnia ja Hertsegoviina, Horvaatia, endise Jugoslaavia Makedoonia Vabariigi, Montenegro, Serbia, Kosovo [7] ja Türgi kohta

Albaania

Poliitilisi kriteeriume arvestades on Albaania jätkanud edusamme demokraatia ja õigusriigi arendamisel. Parteideülese konsensuse taustal on edenenud põhilised reformid. Parteidevahelise dialoogi kultuur ja riigiasutuste ladus toimimine vajavad aga veel täiendavat parandamist. 2009. aasta parlamendivalimised tuleb korralikult ette valmistada, et väljendada riigi demokraatlikku küpsust. Albaania peab oma haldussuutlikkust veelgi suurendama. Vaatamata teatavatele edusammudele jääb korruptsiooni ja organiseeritud kuritegevuse vastane võitlus üheks valupunktiks.

Demokraatia ja õigusriigi valdkonnas on tehtud teatavaid edusamme. Albaania parlament on võtnud vastu olulised põhiseaduse muudatused, sealhulgas valimisreformi küsimuses, mis põhinevad kahe suurema partei laiapõhjalisel konsensusel. Uus valimisseadustik tuleb 2009. aasta parlamendivalimisteks veel õigeaegselt vastu võtta. Albaania on teinud teatavaid edusamme oma valitsusstruktuuride tugevdamisel, et täita stabiliseerimis- ja assotsieerimislepingust tulenevaid kohustusi ning kooskõlastada ELiga integreerumiseks tehtavat tööd. Suutlikkust ja strateegilist planeerimist peab siiski veelgi tugevdama. Avaliku halduse valdkonnas on vaja teha suuri jõupingutusi, et luua sõltumatu, tõhus ja tulemuspõhine avalik teenistus. Jätkuvalt võib täheldada ametisse nimetamisi, mis rikuvad avaliku teenistuse seadust. Edu saavutamise võtmeks on avaliku teenistuse seaduse, sealhulgas ametliku karjääristruktuuri täielik rakendamine.

Kohtusüsteemi reformimisel on tehtud teatavaid edusamme. Vastu on võetud kohtusüsteemi korraldust käsitlevad tähtsad õigusaktid. Kohtute infrastruktuur on hakanud paranema, kuid on endiselt puudulik. Puudub kohtusüsteemi laiaulatusliku reformi strateegia. Ülemkohtu ja prokuratuuri toimimist käsitlevaid tähtsaid õigusakte veel menetletakse. Kohtuotsuste jõustamine, eriti tsiviilasjades, on endiselt aeglane. Kohtuasjade kuhjumine jätkub ja kohtute infrastruktuur on endiselt puudulik. Kohtusüsteem toimib endiselt halvasti ja teha on veel palju, et tagada selle sõltumatus, läbipaistvus ja tõhusus.

Valitsus on jätkanud jõupingutusi korruptsioonivastase võitluse valdkonnas, mis on Euroopa partnerluse üks peamisi prioriteete. Vastu on võetud korruptsioonivastase võitluse üldstrateegia ja selle rakendamise tegevuskava, kuid rakendamine ei ole alanud ja järelevalvemehhanisme ei ole veel hinnatud. Maksustamise ja riigihangete valdkonnas on võetud kasutusele elektroonilised menetlused. Korruptsioonivastase uurimise tulemusena on ametist vabastatud ja mõnel juhul arreteeritud mitu ametnikku. Korruptsiooni mittelubatavust on hakatud mõistma. Ometi on korruptsioon endiselt laialt levinud ja kujutab endast eriti rasket probleemi. Korruptsioonivastase võitluse institutsionaalne kord ja asutustevaheline kooskõlastamine on endiselt nõrk. Kohtusüsteemi korruptsiooniga võitlemine jääb võtmeküsimuseks. Gerdecis toimunud plahvatust tuleb põhjalikult uurida. Kõigi selle probleemi tahkudega, sealhulgas kohtunike vastutuse ja parteide rahastamise läbipaistvusega, on vaja teha veel palju tööd.

Inimõiguste ja vähemuste kaitse valdkonnas on tehtud teatavaid edusamme. Õigusraamistik on üldiselt paigas. On tehtud teatavaid jõupingutusi, et esitada süüdistused väärkohtlemises kohtueelse kinnipidamise korral. Ehitatud on uusi vanglaid ja kohtueelse kinnipidamise keskusi. Sellest hoolimata peab tegema veel suuri jõupingutusi, et kaitsta inimõigusi ja esitada rikkumistes kahtlustavatele süüdistused. On olemas õiguskaitse kättesaadavust käsitlevad õigusaktid, et tagada tasuta õigusabi, kuid neid ei kohaldata tõhusalt. Kinnipidamisasutuste äärmiselt halb olukord, mida raskendab ülerahvastatus, on endiselt väga muret tekitav.

Albaania on teinud täiendavaid edusamme sõnavabaduse valdkonnas. Meediapoliitika õigusraamistik on paranenud, kuid kehtivate õigusaktide rakendamist peab tõhustama. Laimu dekriminaliseerimiseks ning teabevabaduse ja avalik-õiguslikku ringhäälingut reguleeriva asutuse sõltumatuse tagamiseks tuleb teha täiendavaid jõupingutusi.

Kodanikuühiskonna organisatsioonide õigusraamistik on soodne. On loodud kodanikuühiskonna fond, et edendada valitsusväliseid organisatsioone, kuid rakendusmehhanismid puuduvad. Kodanikuühiskonna organisatsioonid on endiselt nõrgad ja nende osalemist poliitika kujundamises peab veelgi tugevdama.

Naiste õiguste kaitse parandamisel on tehtud täiendavaid edusamme. Vastu on võetud uued õigusaktid soolise võrdõiguslikkuse kohta. Vastu on võetud koduvägivalla tõkestamise strateegia, kuid seda ei ole rakendatud. Naiste kaitse kõigi vägivallavormide eest ei ole piisav ja see on endiselt muret tekitav valdkond. Laste õiguste valdkonnas on tehtud täiendavaid edusamme. Vastu on võetud karistusseadustiku muudatused laste ärakasutamise kohta, kuid lapstööjõu probleemi lahendamiseks tuleb teha suuremaid jõupingutusi. Alaealisi saab nüüd karistada üldkasuliku tööga või tingimisi. Koolikohustuse täitmine mustlaslaste seas on mõnevõrra paranenud. Õigusaktide täielikku rakendamist takistab aga vahendite puudumine. Vastu on võetud sotsiaalse kaitse strateegia aastateks 2008–2013, kuid rakendusmehhanismid puuduvad. Sotsiaalselt vähekindlustatud isikute ja puudega inimeste tugimehhanismid on endiselt piiratud. Valitsusasutuste tööd on vaja paremini kooskõlastada. Diskrimineerimisvastase poliitika valdkonnas on õigusraamistiku küsimuses tehtud väheseid edusamme. Edusammude puudumine tööõiguse muutmisel takistab sotsiaaldialoogi arengut.

Omandiõiguste tugevdamisel on tehtud edusamme. Kinnisvara esmane registreerimine on peaaegu lõpuleviidud ning käimas on omandi hindamine tagastamis- ja hüvitamisnõuete hindamiseks. Lahendamata omandiküsimused on takistanud toimiva maaturu arendamist ja hoidnud välisinvesteeringute taseme võimalikust allpool.

Albaania on võtnud teatavaid meetmeid vähemuste kaitsega seotud kohustuste täitmiseks, eelkõige vähemuskeelte kasutamise edendamiseks. On vaja täiendavaid edusamme, eelkõige kogudes usaldusväärseid andmeid vähemuste hulga ja olukorra kohta. Teatavaid samme on astutud mustlaste olukorra parandamiseks, eelkõige koolidesse registreerimise küsimuses, kuid kõnealuste meetmete mõju on olnud piiratud. Mustlaste integreerimiseks ja olemasolevate strateegiate rakendamiseks on vaja paremat kooskõlastamist ja piisavaid vahendeid. Mustlasvähemus peab jätkuvalt toime tulema väga rasketes elamistingimustes ja kannatab diskrimineerimise all, nende juurdepääs haridusele, sotsiaalkaitsele, tervishoiule, eluasemele ja tööhõivele on puudulik.

Piirkondlike küsimuste ja rahvusvaheliste kohustuste vallas on Albaanial jätkuvalt konstruktiivne roll piirkonna stabiilsuse säilitamisel ning heade suhete edendamisel teiste Lääne-Balkani riikide ja ELi kuuluvate naaberriikidega. Riik on osalenud aktiivselt piirkondlikus koostöös, sealhulgas hiljuti asutatud piirkondlikus koostöönõukogus ja Kesk-Euroopa vabakaubanduslepingus. Rahvusvahelist Kriminaalkohut käsitlev Ameerika Ühendriikidega sõlmitud kahepoolne immuniteedilepe ei ole kooskõlas ELi asjaomase ühise seisukoha ja juhtpõhimõtetega.

Albaania majandus kasvas jätkuvalt suhteliselt kiiresti. Inflatsioonisurvet suudeti kontrollida, kuid maksebilansi tasakaal halvenes ja rahanduspoliitika lõdvenes. Mitme struktuurireformi toel suudeti makromajanduslik stabiilsus enamjaolt säilitada. Ärikeskkond paranes. Majandusarengut takistasid aga jätkuvalt ebausaldusväärne energiavarustus, nõrk infrastruktuur ning õigusriigi ja lepingute täitmise nõrkus.

Majanduslike kriteeriumide täitmisel on Albaania teinud täiendavaid edusamme toimiva turumajanduse loomise suunas. Vaja on jätkata struktuurireforme ning teha ulatuslikke infrastruktuuri- ja haridusinvesteeringuid, et võimaldada majandusel pikas perspektiivis toime tulla Euroopa Liidu sisese konkurentsisurve ja turujõududega.

Säilitatud on poliitiline konsensus turule orienteeritud majanduspoliitika põhialuste küsimuses ja makromajanduslik stabiilsus. Majandus tuli hästi toime tugeva survega, mida avaldasid ülemaailmselt tõusvad toiduainehinnad, ja tööturu toimimist suudeti parandada. Riigi rahanduse haldamist tõhustati, mille tulemuseks olid kõrgemad maksutulud. Suurte riigiettevõtete erastamine edenes ja ettevõtete registreerimise korda lihtsustati ulatuslikult.

Võeti meetmeid, et parandada töötajate oskusi ja soodustada investeeringuid infrastruktuuri, ning ettevõtete restruktureerimine edenes. Valitsus tugevdas võitlust korruptsiooni ja maksudest kõrvalehoidmise vastu. Rahandussektor jäi endiselt usaldusväärseks, kusjuures laenuturu läbipaistvus suurenes. Endiselt esines vaid üksikuid riigi poolt põhjustatud konkurentsimoonutusi.

Makromajanduslikud riskid siiski kasvasid, kuna jooksevkonto puudujääk suurenes, peamiselt energia ja seadmete impordi järele kasvanud nõudluse tõttu. Eksport jäi piiratuks ja oli impordist oluliselt väiksem. Rahastamise valdkonnas jäi kapitali sissevool suhteliselt väikeseks. Arvestades infrastruktuuri suunatud riiklike investeeringute kasvu, andis eelarve tasakaalustamisega hilinemine samuti oma osa olemasolevasse säästude ja investeeringute vahelisse koondvahesse. Eelarveriskiks jäi riigi omandis oleva kahjumliku energeetikaettevõtte restruktureerimise lõpetamata jätmine.

Ebausaldusväärne energiavarustus pidurdas endiselt majanduslikku arengut. Majanduse konkurentsivõimet takistasid jätkuvalt kvalifitseeritud töötajate puudujääk ja piiratud kapital, sealhulgas nõrk infrastruktuur. Põllumajandussektoris töötavate inimeste osakaal oli endiselt ebaproportsionaalselt kõrge. Maksu- ja kulupoliitika puudused nagu ka õiguskaitse, sealhulgas korruptsiooni ja organiseeritud kuritegevuse vastase võitluse nõrkused, soodustavad ulatuslikku varimajandust. Varimajandus on jätkuvalt oluline probleem, kuna see vähendab maksubaasi ja majanduspoliitika tõhusust.

Albaania on teinud edusamme oma õigusaktide, poliitika ja suutlikkuse Euroopa nõuetega vastavusseviimisel ja oma vahelepingust tulenevate kohustuste täitmisel. Näiteks tolli ja konkurentsi valdkonnas on edusammud jätkunud. Mõnes teises valdkonnas, näiteks energeetikas, transpordis ja intellektuaalomandiõigustes on tehtud üksikuid edusamme. Endiselt on vaja edusamme veterinaar- ja fütosanitaarkontrolli valdkonnas, et saada täielikult kasu stabiliseerimis- ja assotsieerimislepingu kaubanduskontsessioonidest. On vaja teha täiendavaid jõupingutusi, et parandada haldussuutlikkust stabiliseerimis- ja assotsieerimislepingu muid kui kaubandust käsitlevate sätete osas ja seaduste tõhusaks rakendamiseks.

Siseturu mõnes valdkonnas on tehtud edusamme, kuid stabiliseerimis- ja assotsieerimislepingust tulenevate kohustuste täitmiseks tuleb Albaanial teha täiendavaid jõupingutusi. Euroopa tehniliste standardite vastuvõtmisel ja akrediteerimisel on tehtud jätkuvaid edusamme. Olukord on metroloogia ja turujärelevalve valdkonnas mõneti paranenud, kuid peab tegema täiendavaid jõupingutusi. Tarbijakaitse õigusraamistik on paranenud. Asutamisõiguse valdkonnas ei ole olulisi edusamme tehtud. Endiselt kehtivad teatavad kapitali liikumise liberaliseerimise piirangud.

Tolli haldussuutlikkuse valdkonnas jätkati edusamme. Parandatakse piiripunktide infrastruktuuri. Vahelepinguga ettenähtud tollimaksude vähendamine toimus õigeaegselt ja tollitulud kasvasid endiselt. On aga vaja ette näha infotehnoloogia- ja koolitusstrateegiad ning infrastruktuuri ja ELi tavadega vastavusseviimist peab veelgi parandama. Maksustamise valdkonnas on tehtud edusamme. Üksikisikute ja ettevõtete tulumaksust saadavad tulud on tõusnud. Ometi on maksude kogumine endiselt ebatõhus, eriti kohalike omavalitsuste tasandil. Maksude kogumist, kontrollistrateegiat ning õigusaktide jätkuvat vastavusseviimist ELi õigustiku ja tavadega peab veelgi tugevdama.

Konkurentsi valdkonnas jätkusid edusammud. Konkurentsiametit tugevdati veelgi, kehtestades olulistes sektorites monopolidevastased trahvid. Õigusraamistik on acquis’ga enamjaolt kooskõlas, kuid selle kohaldamiseks on vaja teha täiendavaid jõupingutusi. Albaania on teinud täiendavaid edusamme stabiliseerimis- ja assotsieerimislepingust tulenevate riigiabi valdkonna kohustuste täitmisel. Valminud on abikavade loend.

Riigihangete valdkonnas on tehtud üksikuid edusamme. Kasutusele on võetud elektroonilised hankemenetlused, kuid eriti kontsessioonide ja avalike teenuste valdkonnas peab õigusakte veelgi ühtlustama. Riigihankeameti suutlikkus on paranenud, kuid seda peab veelgi tugevdama. Tagada tuleb kaebuste erapooletu lahendamine. Kaebuste käsitlemise praegused menetlused ei vasta rahvusvahelistele standarditele. Vastu võeti tolliseadustiku muudatused intellektuaalomandiõiguste kohta ja tööstusomandiõigusi käsitlev seadus. Intellektuaalomandiõiguste jõustamine on aga endiselt nõrk ja kohtu ette jõudnud rikkumiste arv on väike. Patentide ja autoriõiguse ameti suutlikkus on endiselt nõrk. Vahelepingu intellektuaalomandiõigusi käsitlevate kohustuste täitmiseks peab tegema märkimisväärseid täiendavaid jõupingutusi.

Tööhõive- ja sotsiaalpoliitika ühtlustamisel Euroopa nõuetega on tehtud teatavaid edusamme. Välja on töötatud programmid, millega edendatakse haavatavate rühmade tööhõivet. Tugevdati tööinspektsiooni, kuid selle suutlikkus töötajate õiguste jõustamisel on piiratud. Töötervishoiu ja –ohutuse standardid on endiselt puudulikud. Rahvatervise valdkonnas jätkusid edusammud. Hariduse valdkonnas on tehtud teatavaid edusamme. Hariduseelarve on jätkuvalt kasvanud. Kasutusele võeti ülikoolidesse kandideerimise uus digitaalne kesksüsteem. Puudega tudengite juurdepääs on paranenud. Keskkooliõppurite arv maapiirkondades on aga endiselt väike. Teadusuuringute valdkonnas on tehtud teatavaid edusamme, kuid suutlikkust peab veelgi tugevdama.

Mõnes valdkondlikus poliitikas on tehtud edusamme. Tööstus- ning väikeste ja keskmise suurusega ettevõtjate valdkonnas on tehtud edusamme Euroopa väikeettevõtjate harta rakendamisel. Põllumajanduses on tehtud teatavaid edusamme, eelkõige seoses õigusraamistiku ja maaelu arengu struktuuride loomisega. Toiduohutuse ning veterinaar- ja fütosanitaarvaldkonna poliitika õigusraamistik on paranenud, kuid vastavus ELi nõuetele on endiselt puudulik ja institutsioonilise suutlikkuse parandamiseks on vaja teha täiendavaid jõupingutusi. Kalanduse valdkonnas on tehtud teatavaid edusamme seoses järelevalve, kontrolli ja rahvusvahelise koostööga. Õigusaktide jõustamisele ja rakendamisele peab pöörama täiendavat tähelepanu.

Keskkonna valdkonnas on olukord seoses horisontaalõigusaktidega paranenud, kuid nende rakendamine ja jõustamine on mahajäänud. Keskkonnapoliitika kujundamise ja jõustamise haldussuutlikkust tuleb parandada.

Transpordi valdkonnas on tehtud teatavaid edusamme. Albaania osaleb jätkuvalt aktiivselt Kagu-Euroopa transpordi vaatluskeskuses. Kõiki transpordisektoreid on vaja siiski oluliselt parandada.

Energeetikasektoris tehti üksikuid edusamme. Kooskõlas oma energiaühenduse lepingust tulenevate kohustustega tegi Albaania edusamme ELi õigusaktide rakendamisel. Elektrienergiaettevõtte restruktureerimisel jätkusid edusammud ja praegu tehakse jõupingutusi selle finantsolukorra parandamiseks. Energeetikasektor on aga endiselt kriitilises seisus. Elektrienergia tarnekindlus ei ole tagatud, sest tootmisvõimsus ei ole sisenõudluse rahuldamiseks piisav ja piiratud ühendusvõimsus takistab jätkuvalt importi.

Infoühiskonna ja meedia valdkonnas on tehtud teatavaid edusamme. Vastu võeti elektroonilist sidet ja elektroonilist allkirja käsitlevad uued õigusaktid ning alustati turu liberaliseerimisega.

Reguleeriv raamistik ei ole aga acquis’ga veel kooskõlas ja telekommunikatsiooni valdkonda reguleeriva asutuse suutlikkus ei ole piisav. Audiovisuaalpoliitika valdkonnas tugevdati ringhäälinguasutuse haldussuutlikkust, kuid tehnilised vahendid on endiselt piiratud. Finantskontrolli valdkonnas võeti vastu uus eelarveseadus. Juhtide vastutus ja finantskontroll on veel aga lapsekingades. Statistika valdkonnas on tehtud mõõdukaid edusamme. Albaania statistikaameti suutlikkus paranes. Kooskõlas ELi nõuetega rakendatakse enamikku statistilistest klassifikatsioonidest. Õigusaktide vastavusseviimine on edenenud tagasihoidlikult.

Õiguse, vabaduse ja turvalisuse valdkonnas on enamikus küsimustes tehtud teatavaid, ehkki ebaühtlaseid edusamme. Kõigis valdkondades on vaja täiendavaid edusamme. Viisade küsimuses on dokumentide turvalisuse suurendamiseks loomisel usaldusväärne rahvastikuregister ja aadressisüsteem. Võeti vastu välismaalaste seadus. EÜ-Albaania tagasivõtuleping on kehtinud alates 2006. aastast. Jõustus EÜ-Albaania viisalihtsustusleping ja algatati dialoog viisavabaduse üle. Välja tuleb anda ELi nõuetele vastavad biomeetriliste andmetega passid. Viisarežiim ei ole ELi nõuetega veel kooskõlas.

Piirihaldust, paremat infrastruktuuri ja ametkondadevahelist koostööd käsitleva uue seaduse tulemusena on parandatud piirikontrolli. Alanud on integreeritud piirihalduse strateegia rakendamine. Piirivalve isikkoosseis ja väljaõpe vajab aga täiendamist. Piiriülest koostööd tuleb tõhustada. Varjupaigapoliitika valdkonnas on tehtud väheseid edusamme. Õigusraamistiku ülevaatamist selle vastavusseviimiseks ELi nõuetega ei ole lõpule viidud. Rakendamissuutlikkus on endiselt nõrk ja asutustevahelist koostööd tuleb tugevdada. Rände valdkonnas on tehtud teatavaid edusamme. Asutati piirkondlike tagasivõtukeskuste üle järelevalvet teostav tagasisaatmise ja tagasivõtmise kesküksus. Rändekontroll piiridel on tõhusam, kuid vaja on märkimisväärseid edasisi jõupingutusi.

Rahapesu tõkestamise valdkonnas on tehtud üksikuid edusamme. Rahapesu õigusraamistik ning pankade ja rahandusasutuste vaheline nimetatud valdkonna koostöö on paranenud. Varade konfiskeerimise jõustamissuutlikkus on aga endiselt nõrk. Uurimisvahendeid, asutustevahelist koostööd ja jõustamissuutlikkust tuleb veelgi parandada.

Uimastitevastases võitluses on tehtud üksikuid edusamme ja uimastiäri on endiselt keeruline probleem. Süüdistuste esitamine uimastitega seotud kohtuasjades on kasvanud. Valminud on konfiskeeritud uimastite kohtueelse hoidmise parem infrastruktuur. Nimetatud valdkonnas piisavate tulemuste saavutamiseks on vaja aga tugevat otsustavust, ühtlasi tuleb parandada tuvastamismeetmeid ja -varustust piiridel.

Seoses uue politseiseaduse rakendamisega jätkusid edusammud politseitöö valdkonnas. Alanud on Europoliga sõlmitud strateegilise lepingu ja Kagu-Euroopa politseikoostöö konventsiooni rakendamine. Politsei juhtimist, personali, väljaõpet ja sisekontrollistruktuure tuleb aga veelgi tugevdada. Usaldusväärse kuritegevusstatistika arendamiseks tuleb teha suuremaid jõupingutusi.

Organiseeritud kuritegevuse vastases võitluses on tehtud üksikuid edusamme ja see on endiselt keeruline probleem, mis mõjutab õigusriiklust ja ettevõtluskeskkonda. Vastu võeti organiseeritud kuritegevusega võitlemise riiklik strateegia. Õigusraamistik paranes. Interpoliga tehtav koostöö on paranenud, mis võimaldas täita mitmeid rahvusvahelisi vahistamismäärusi. Organiseeritud kuritegevusega võitlemise jõupingutusi takistavad aga korruptsioon ja puudulik tunnistajakaitse. Politsei ja prokuröride koostööraskused vähendasid jätkuvalt uurimise tõhusust.

Vastu on võetud inimkaubandusega võitlemise strateegia. Palju on veel teha eelkõige tunnistajakaitse valdkonnas. Inimkaubandusega võitlemise strateegia rakendamiseks, eriti tunnistajakaitse valdkonnas, on vaja suuremat poliitilist tahet ja paremat kooskõlastamist. Albaania on jätkuvalt riik, kust lähtub märkimisväärne inimkaubandus, nii naiste ja tüdrukute seksuaalse ärakasutamise kui ka sunniviisilise töö seisukohast. Riigisisene kauplemine naiste ja lastega on tõusuteel.

Isikuandmete kaitse valdkonnas on tehtud häid edusamme. Õigusraamistik on nüüd paigas ja moodustatud on andmekaitsega tegelev sõltumatu järelevalveasutus. Selle volituste nõuetekohaseks rakendamiseks on vaja aga piisavaid vahendeid.

Bosnia ja Hertsegoviina

Euroopa partnerlusest tulenevate poliitiliste kriteeriumide täitmisel on Bosnia ja Hertsegoviina teinud üksikuid edusamme. Pärast edusamme komisjoni ja nõukogu poolt 2005. aastal sätestatud neljas olulises valdkonnas [8] allkirjastati 2008. aasta juunis stabiliseerimis- ja assotsieerimisleping. Konsensuse puudumine seoses riigi ülesehitamisel järgitavate peamiste joontega, Daytoni/Pariisi rahulepingu pidev kahtluse alla seadmine ja vaenu õhutav retoorika on aga negatiivselt mõjutanud asutuste tööd ning pidurdanud reformide kulgu. Poliitiliste juhtide ühine nägemus riigi arengusuuna ja ELiga seonduvate tähtsamate reformide küsimuses ning võime rääkida ühel häälel ELi ja rahvusvahelistes küsimustes kujutavad endast olulist tegurit riigi edasiliikumisel Euroopa Liidu poole. Bosnia ja Hertsegoviina peab veelgi parandama ka oma haldussuutlikkust, eelkõige riigi tasandil, ning intensiivistama korruptsioonivastaseid jõupingutusi.

Demokraatia ja õigusriigi valdkonnas on toimivamate ja tõhusamate riigistruktuuride loomisel tehtud üksikuid edusamme ning põhiseaduse reformi valdkonnas ei ole edusamme tehtud. Bosnia ja Hertsegoviina valitsussüsteemi on endiselt kaasatud rahvusvaheline tugi. Kõrge esindaja büroo sulgemise tingimuseks on Bosnia ja Hertsegoviina edusammud konkreetsete nõudmiste täitmisel [9].

2008. aasta oktoobris toimunud kohalikud valimised olid rahvusvaheliste nõuetega kooskõlas. Bosnia ja Hertsegoviina parlamentaarse assamblee tõhususe parandamisel on tehtud teatavaid edusamme. Assamblee võttis 2008. aasta esimesel poolel vastu mitu Euroopa partnerlusel põhinevat olulist seadust, kuid selle tööd on negatiivselt mõjutanud poliitiline kliima, süstemaatiline hääletamine etnilise kuuluvuse alusel ja ebapiisavad haldusvahendid. Riigi tasandi valitsemise küsimuses aitas Euroopaga integreerumise alane konsensus seadusandluse tööplaani kuni 2008. aasta kevadeni edasi viia. Viimastel kuudel on reformid aga peatunud. Sisepinged ning riigi ja piirkondlike üksuste vaheline killustatud ja kooskõlastamata poliitikakujundus on endiselt peamised takistused riigi tasandi valitsuse tõhusale tööle. Poliitilise tahte puudumine ning suutlikkusega seotud probleemid valitsuses ja parlamendis pidurdavad jätkuvalt õigusaktide vastuvõtmist. Euroopa integratsiooni direktoraat on jätkuvalt täitnud tähtsat rolli Euroopaga integreerumise edendamisel, kuid seda on negatiivselt mõjutanud piiratud vahendid personali jaoks ja keeruline poliitiline kliima. Asjaolu, et riigis ei ole viimasel ajalt toimunud rahvaloendust, kujutab endast tõsist takistust Bosnia ja Hertsegoviina poliitika kujundamisele tervikuna.

Avaliku halduse valdkonnas on tehtud teatavaid edusamme, aga tuleb teha täiendavaid jõupingutusi. Avaliku halduse reformi koordinaatori bürood on tugevdatud. Rakendamisel on avaliku halduse reformistrateegia: Euroopa partnerluse põhiline prioriteet. Tegutsema on hakanud avaliku halduse reformifond. Riigi ja piirkondlike üksuste tasandi avaliku teenistuse asutuste vaheline kooskõlastamine on paranenud, nad osalevad ühiselt mitmes ulatuslikus koolituskavas. Sellest hoolimata on endiselt vaja teha järjekindlaid jõupingutusi, et vältida poliitilist sekkumist, piirata rahvusliku kuuluvuse tähtsust ametitesse nimetamisel ning luua tulemustel ja oskustel põhinev professionaalne ja tõhus avalik teenistus. Riigivara seaduse eelnõu koostamine, mis on kõrge esindaja büroo sulgemise tingimus, on kulgenud väga aeglaselt. Nelja riikliku ombudsmani ametisse nimetamine ja ombudsmanide pädevuste üleandmine riigi tasandile on edasi lükatud.

Bosnia ja Hertsegoviina on jätkanud edusamme kohtusüsteemi parandamisel. Vastu on võetud kohtusüsteemi arendamise riiklik strateegia, mille eesmärk on veelgi tugevdada kohtusüsteemi sõltumatust, vastutust, tõhusust, professionaalsust ja ühtlustamist. Kõrgem kohtu- ja prokuratuurinõukogu jätkas jõupingutusi kohtusüsteemi olukorra parandamiseks. Kohtute tööd takistavad aga endiselt kohtusüsteemi killustatus ja õigusraamistiku keerukus. Endiselt esineb piirkondlikes üksustes ja kantonites probleeme süüdistuste esitamisega organiseeritud kuritegevuse ja sõjakuritegude eest. Kohtusüsteemi sõltumatust, vastutust ja tõhusust tuleb veelgi tugevdada. Serblaste Vabariigi valitsus on seadnud kahtluse alla riiklike kohtuasutuste kohtualluvuse ja -pädevuse nende sõltumatuks tegutsemiseks Serblaste Vabariigis ja see annab põhjust tõsiseks mureks.

Korruptsioonivastases võitluses on Bosnia ja Hertsegoviina teinud väheseid edusamme, korruptsioon on endiselt laialt levinud ja kujutab endast keerulist probleemi. Riiklikku korruptsioonivastast strateegiat ei rakendata nõuetekohaselt. Süüdi mõistmine korruptsioonis on endiselt äärmiselt piiratud. Avaliku halduse tegevuse läbipaistvust ähmastab avalike välisauditi asutuste ja korruptsioonivastaste „valvekoerte” vastane poliitiline surve. Bosnia ja Hertsegoviina vajab korruptsiooniga võitlemiseks tugevdatud kohustusi ja otsusekindlaid meetmeid.

Inimõiguste ja vähemuste kaitse valdkonnas on tehtud üksikuid edusamme. Bosnia ja Hertsegoviina on ratifitseerinud kõik tähtsamad inimõigusi käsitlevad ÜRO ja rahvusvahelised konventsioonid, sealhulgas läbivaadatud Euroopa sotsiaalharta 2008. aasta juulis. Inimõigusi käsitlevate rahvusvaheliste konventsioonide rakendamist peab aga parandama. Mitmel juhul ei ole Bosnia ja Hertsegoviina konstitutsioonikohtu inimõiguste komisjoni otsuseid nõuetekohaselt rakendatud.

Kodaniku- ja poliitiliste õiguste valdkonnas on tehtud teatavaid edusamme. Kodanikuühiskonna arengu toetamiseks on astutud samme. Kodanikuühiskonna nõukogu loomine on positiivne areng, ehkki kodanikuühiskonna organisatsioonid on üldiselt ikka veel nõrgad ja nende osalemist poliitika kujundamises peab veelgi tugevdama. On tagatud vahendid, mis on vajalikud riikliku vangla ehitamiseks. Jätkuvalt puudub aga riigi ja piirkondlike üksuste vaheline kriminaalkaristuste ühtlustamise praktika. Vangide ja kinnipeetavate väärkohtlemine on jätkuvalt probleem. Täideviijate vastu esitatud süüdistuste arv on endiselt väike. Jätkuvalt tekitab muret õiguskaitse kättesaadavus tsiviil- ja kriminaalasjades ning võrdsus seaduse ees ei ole alati tagatud.

Riigi ja piirkondlike üksuste põhiseadustes on sätestatud sõna- ja meediavabadus, kogunemis- ja ühinemisvabadus ning usuvabadus. Nendes valdkondades on tehtud aga väheseid täiendavaid edusamme ja kehtivate õigusaktide rakendamist peab tõhustama. Föderatsiooni tasandil on vastu võetud avalik-õiguslikku ringhäälingut käsitlev seadus, kuid endiselt peab selle täielikult ühtlustama asjaomaste riiklike õigusaktidega. Selle Euroopa partnerluse olulise prioriteedi täitmiseks tuleb kõiki avalik-õiguslikku ringhäälingut käsitlevaid seadusi nõuetekohaselt rakendada. On esinenud rahaliste vahendite avalik-õiguslikust ringhäälingust eemalehoidmise katseid. Taas on esinenud ajakirjanike ja toimetajate vastaseid füüsilisi rünnakuid.

Majanduslike ja sotsiaalsete õiguste valdkonnas on tehtud üksikuid edusamme. Järjekindlaid jõupingutusi tuleb teha seoses naiste kaitsega kõigi vägivallavormide eest. Ehkki kehtestatud on laste tegevuskava, on alles probleemid tervishoiu, sotsiaalkaitse, hariduse ja lastevastase koduvägivalla valdkonnas. Sotsiaalhoolekandesüsteemide puudused mõjutavad negatiivselt haavatavate rühmade, sealhulgas vaimuhaigete tingimusi. Läbivaadatud Euroopa sotsiaalharta ratifitseerimine kujutab endast edusammu, kuid keerukas valitsussüsteem ja õigusaktide killustatus pidurdavad endiselt riigi eri osades toimuvat sotsiaaldialoogi. Omandiõiguste ja maareformi valdkonnas on jätkunud edusammud. Ümberasustatud isikute ja pagulaste omandiga seotud nõuete komitee volitusi on laiendatud, et oleks võimalik tegeleda allesjäänud vara tagastamise küsimustega. Bosnia ja Hertsegoviina õigusraamistik sisaldab majanduslike ja sotsiaalsete õiguste kaitse sätteid, kuid üldiselt on rakendamine jätkuvalt nõrk.

Kultuuriliste õiguste ja vähemuste õiguste valdkonnas on tehtud teatavaid edusamme. Riiklikul tasandil on asutatud rahvusvähemuste nõukogu ja Serblaste Vabariigis tegutseb rahvusvähemuste riiklik nõukogu. On vaja teha täiendavaid samme, et parandada rahvusvähemuste seaduse rakendamist, ning on vaja muuta riikliku tasandi põhiseadust, et anda vähemustele juurdepääs kõigile poliitilistele funktsioonidele. Endiselt on probleemiks asjaolu, et lapsed jagatakse koolis etnilise kuuluvuse alusel. Bosnia ja Hertsegoviina on ühinenud mustlaste integreerimise algatusega (2005–2015). Mustlaste eluaseme, tervishoiu ja tööhõive tegevuskava ning kooskõlastamismehhanism on paigas. Mustlasvähemus peab aga jätkuvalt toime tulema väga rasketes elamistingimustes ja kannatab diskrimineerimise all, nende juurdepääs haridusele, sotsiaalkaitsele, tervishoiule, eluasemele ja tööhõivele on puudulik. Elanike registreerimise puudumine takistab jätkuvalt nende juurdepääsu põhilistele sotsiaalsetele ja majanduslikele õigustele.

Seoses pagulaste ja riigisiseselt ümberasustatud isikutega võis täheldada olukorra täiendavat paranemist kaitstuse küsimuses, kuid tagasipöördujate sotsiaalmajandusliku integratsiooni parandamisel on tehtud väheseid täiendavaid edusamme.

Mis puutub piirkondlikesse küsimustesse ja rahvusvahelistesse kohustustesse, siis on Bosnia ja Hertsegoviina jätkanud aktiivset osalemist piirkondliku koostöö algatustes, sealhulgas piirkondlikus koostöönõukogus, mille peakorter asutati 2008. aasta veebruaris Sarajevos, ning Kesk-Euroopa vabakaubanduslepingus (CEFTA). Bosnia ja Hertsegoviina on säilitanud rahuldava koostöö endise Jugoslaavia asjade rahvusvahelise kriminaalkohtuga (EJRK), mis on Euroopa partnerluse oluline prioriteet. Rahvusvahelist Kriminaalkohut käsitlev Ameerika Ühendriikidega sõlmitud kahepoolne immuniteedilepe ei ole kooskõlas ELi ühise seisukoha ja põhimõtetega. Bosnia ja Hertsegoviina on seoses oma Euroopa Nõukogu liikmesusest tulenevate kohustustega ikka veel järelevalve all.

Üldiselt on Bosnia ja Hertsegoviina suhted oma naabritega olnud head, kuid lahendamata küsimuste, sealhulgas Horvaatia ja Serbiaga seonduvate kaubandus- ja piiriküsimuste lahendamisel on tehtud väga väheseid edusamme.

Bosnia ja Hertsegoviina majandus on endiselt kiiresti kasvanud. Maksebilansi puudujäägi suurenemise, kõrgema inflatsiooni ja ekspansiivse eelarvepoliitika tulemusel halvenes makromajanduslik stabiilsus. Jätkuvalt väga kõrge töötus ja vähene tööturul osalemine maapiirkondades koos piirkondlike üksuste lahknevate reformivalikutega on endiselt suured probleemid.

Majanduslike kriteeriumite täitmisel on Bosnia ja Hertsegoviina teinud teatavaid ebaühtlaseid edusamme toimivaks turumajanduseks saamise suunas. Selleks et riik suudaks pikas perspektiivis Euroopa Liidu sisese konkurentsisurve ja turujõududega toime tulla, peab otsustavalt jätkama märkimisväärseid täiendavaid reforme.

Teatavaid edusamme on tehtud konsensuse saavutamisel majanduspoliitika põhialuste küsimuses ja majanduspoliitika valdkonnas tehtav piirkondlike üksuste vaheline koostöö on paranenud. Riiklikku maksunõukogu käsitleva seaduse vastuvõtmise ja septembri alguses uue seaduse alusel toimunud maksunõukogu ametisse astumisega võeti maksupoliitika kooskõlastamise parandamise kohustus. Jõuti kokkuleppele kaudsete maksude jagamise küsimuses. Valuutakomitee süsteem toimis endiselt sujuvalt ning rahvusvahelisest ebakindlusest ja riigisisese laenamise kõrgest kasvumäärast hoolimata suudeti finantsstabiilsus enamjaolt säilitada. Mõned tööturu näitajad paranesid. Föderatsiooni ettevõtete ja üksikisikute kõrget tulumaksumäära vähendati ning topeltmaksustamise vältimiseks riigis võeti õiguslikke meetmeid.

Ettevõtete registreerimise, pankrotimenetluse ja maa registreerimise valdkonnas ettevõtluskeskkond mõnevõrra paranes. Väikese ja keskmise suurusega ettevõtjate sektor saab kasu paremast juurdepääsust rahastamisele. Serblaste Vabariigis toimunud suurte erastamiste toel kasvasid 2007. aastal välismaised otseinvesteeringud, mis katsid jooksevkonto puudujäägi täielikult. Füüsilise kapitali uuendamine kiirenes, mida toetas ka riiklike investeeringute kiire kasv Serblaste Vabariigis.

2007. ja 2008. aastal jätkus 2006. aastal alanud eelarvepuudujäägi kasv. Föderatsioonis on eelarveriskid tõusnud, mille põhjuseks on sotsiaalvaldkonna suured kulukohustused, mis on võetud langevatest eelarvetuludest hoolimata. Lisaks on kõigil valitsustasanditel lõdvendatud avaliku sektori palgapoliitikat palgatõusude ja indekseerimismehhanismide kaudu, mis nõrgendavad rahanduse jätkusuutlikkust ja erasektori konkurentsivõimet. Riigiettevõtete restruktureerimine ja likvideerimine edenes aeglaselt ning föderatsioonis tehti erastamisel vaid tühiseid edusamme. Töötus on jätkuvalt väga kõrge.

Tootmise struktuuri ümberkujundamine kõrgemat lisandväärtust tootvate tegevuste suunas on jätkuvalt loid. Töökohtade loomist takistavad nõrk tootmisvõimsus ja struktuuriline jäikus – sotsiaalmaksude kõrge määr, moonutatud palgamehhanismid, kõrged ja halvasti suunatud sotsiaaltoetused ning tööjõu väike liikuvus. Ettevõtluskeskkonda kahjustab endiselt ebatõhus haldamine. Reguleeriva raamistiku nõrkus, mittesobiv maksu- ja kulupoliitika ning õiguskaitse, sealhulgas korruptsiooni ja organiseeritud kuritegevuse vastase võitluse puudused soodustavad ulatuslikku varimajandust. See on jätkuvalt oluline probleem, kuna see vähendab maksubaasi ja majanduspoliitika tõhusust.

Bosnia ja Hertsegoviina on teinud teatavaid edusamme oma õigusaktide ja poliitika Euroopa nõuetega vastavusseviimisel. Vahelepingu jõustumisele 1. juulil 2008 järgnenud tollisätete rakendamine on olnud üldiselt rahuldav. Bosnia ja Hertsegoviina haldussuutlikkust peab aga tugevdama ning riik peab tegema edusamme stabiliseerimis- ja assotsieerimislepingu täitmisel.

Bosnia ja Hertsegoviina on teinud teatavaid edusamme Euroopa partnerluse prioriteetide täitmisel siseturu valdkonnas. Kaupade vaba liikumise küsimuses on tehtud üksikuid edusamme standardimise, sertifitseerimise ja turujärelevalve valdkonnas. Õigusraamistiku ühtlustamiseks ELi vastava valdkonna õigusaktidega ja vajaliku haldussuutlikkuse arendamiseks peab tegema jätkuvaid jõupingutusi. Vastu on võetud farmaatsias ja meditsiinis kasutatavaid seadmeid käsitlev seadus, mis aitab kaasa nimetatud sektori ühtse siseturu saavutamisele Bosnias ja Hertsegoviinas. Täies ulatuses on hakanud tegutsema tarbijakaitse nõukogu.

Teenuste, asutamisõiguse ja äriühinguõiguse valdkonnas on tehtud üksikuid edusamme. Ettevõtete registreerimise valdkonnas on tehtud edusamme. Pangandussektori ühtse riikliku järelevalveasutuse loomisel ning liisingut ja võlaõigust käsitlevate riiklike õigusaktide vastuvõtmisel ei ole aga edusamme tehtud.

Kapitali vaba liikumise valdkonnas ei ole tekkinud uusi arengusuundi, kuid Bosnia ja Hertsegoviina ettevalmistused selles valdkonnas kulgevad kavakohaselt. Tolli valdkonnas on tehtud edusamme, nii õigusaktide vastavusseviimise kui ka haldussuutlikkuse seisukohast. Nüüd tuleb sõnastada tollistrateegiad, eelkõige koolituse, infotehnoloogia ja muudes valdkondades. Ka maksustamise valdkonna Euroopa partnerluse prioriteetide saavutamisel on tehtud edusamme. Riiklik maksunõukogu nimetati ametisse 2008. aasta septembris. Majandustegevuse elavnemise ja registreeritud käibemaksukohustuslaste arvu suurenemise tulemusena paranes käibemaksu laekumine.

Konkurentsi valdkonnas on Bosnia ja Hertsegoviina teinud teatavaid edusamme seoses monopolidevastase kontrolliga. Konkurentsinõukogu tegevus on intensiivistunud, ehkki edasist vastavusseviimist acquis’ga ei ole toimunud. Riigiabi valdkonnas ei ole edusamme tehtud ning oma tegevuses sõltumatut riigiabi järelevalve ametit käsitlevad õigusaktid ootavad vastuvõtmist ja amet loomist. Riigihangete valdkonnas on tehtud vaid üksikuid edusamme. Riigihankemenetluse nõuetekohane rakendamine terves riigis ei ole veel tagatud. Intellektuaalomandiõiguste jõustamisel on tehtud väheseid edusamme. Õigusraamistik on puudulik ja rakendamissuutlikkust tuleb parandada.

Sotsiaal- ja tööhõivepoliitika valdkonnas on tehtud üksikuid edusamme. Rahvatervise valdkonna kooskõlastamine ja strateegiline planeerimine on paranenud. Alustatud on tervishoiuministrite kohtumistega, mis leiavad aset regulaarselt. Mõningaid samme on tehtud Maailma Terviseorganisatsiooni raamkonventsiooni rakendamiseks, ehkki rakendamist tuleb parandada. Sotsiaalvaldkonda ja tööhõivet käsitlevad õigusaktid on aga endiselt äärmiselt killustatud. Riigi institutsionaalne ülesehitus kujutab endast ikka veel suurt takistust vajalike kooskõlastatud lähenemisviiside väljatöötamisele.

Hariduse valdkonna Euroopa nõuete valdkonnas on tehtud teatavaid edusamme. Ministrite kohtumiste algatamise tulemusena on riigi neljateistkümne haridusministri vaheline kooskõlastamine pisut paranenud. Vastu on võetud riiklik kutseõppeseadus. Bosnia ja Hertsegoviina on ka astunud täiendavaid samme Bologna reformide rakendamise poole. Piirkondlike üksuste ja kantoni tasandi õigusakte pole aga lõpuni ühtlustatud ja rakendamine terves riigis on ebaühtlane. Teadusuuringute küsimuses on alanud riigi teadusuuringute seitsmendasse raamprogrammi kaasamise menetlus, mis peaks suurendama EList pärit partneritega tehtava teaduskoostöö võimalusi. Riigi teadusuuringute alase suutlikkuse parandamiseks on ikkagi jätkuvalt vaja märkimisväärseid jõupingutusi.

Bosnia ja Hertsegoviina on teinud suhteliselt häid edusamme ettevalmistustel ühinemiseks Maailma Kaubandusorganisatsiooniga, kuid riik peab tegema kiiresti täiendavaid jõupingutusi, et täita tema enda poolt seatud varase ühinemise eesmärki.

Bosnia ja Hertsegoviina on teinud teatavaid edusamme mitmete valdkondlike poliitikate vastavusseviimisel Euroopa nõuetega. Tööstus- ning väikeste ja keskmise suurusega ettevõtjate valdkonnas on tehtud üksikuid edusamme. Üleriigilist väikeste ja keskmise suurusega ettevõtjate strateegiat ei ole vastu võetud. Tööstuspoliitika strateegia on samuti vastuvõtmata.

Põllumajanduse ja kalanduse valdkonna lähendamisel ELi poliitikale on tehtud teatavaid edusamme. Vastu on võetud riiklik põllumajandus-, toidu- ja maaelu arengu seadus. Riikliku põllumajandusministeeriumi loomisel ei ole aga edusamme tehtud. Tervikliku põllumajandusstrateegia väljatöötamine on edasi lükatud. Toiduohutuse, veterinaar- ja fütosanitaarpoliitika valdkonnas on tehtud üksikuid edusamme. Endiselt esineb probleeme ebapiisava inimressursi ja rahaliste vahendite ning riigi ja piirkondliku üksuse tasandi teenistuste töö nõrga kooskõlastamise tõttu. Bosnia ja Hertsegoviina ettevalmistused keskkonna valdkonnas on jätkuvalt algusjärgus. Vastu ei ole võetud riiklikku keskkonnaseadust, millega loodaks riiklik ühtlustatud keskkonnakaitseraamistik, ja loodud ei ole ka riiklikku keskkonnaametit.

Bosnia ja Hertsegoviina on teinud teatavaid edusamme transpordisektoris, nii institutsioonilise ülesehituse tugevdamisel kui ka reguleeriva raamistiku kohandamisel. Üleeuroopaliste transpordivõrkude arendamisel on tehtud edusamme, kuid raudtee valdkonnas peab endiselt tegema märkimisväärseid reforme ja viima õigusaktid ühenduse õigustikuga vastavusse. Riik osaleb jätkuvalt aktiivselt Kagu-Euroopa transpordi vaatluskeskuses. Euroopa ühtse õhuruumi lepingu ratifitseerimise järel on turg avatud kommertslende sooritavatele lennuettevõtjatele. Lepingut tuleks aga kohaldada järjepidevalt. Institutsioonilise ülesehituse ümberkujundamise lõpuleviimiseks ja turu avamise tingimuste tagamiseks kõigi transpordiliikide puhul on vaja teha täiendavaid jõupingutusi.

Energeetikavaldkonnas on tehtud üksikuid edusamme. Energiaühenduse lepingu osalisena tuleb Bosnial ja Hertsegoviinal rakendada ELi asjaomaseid energeetikat käsitlevaid õigusakte, kuid mitmes energiaga seotud valdkonnas on rakendamine märkimisväärselt maha jäänud. Eriti on ajakavast maha jäänud gaasisektori reformid. Elektrienergiasektoris on ülekandevõrkude omandisuhted eraldatud ning loodud on sõltumatu süsteemihaldur ja ülekandevõrkude ettevõtja. Areng seoses ülekandevõrkude ettevõtjaga, eelkõige Serblaste Vabariigi ettepanek ettevõtja piirkondlike üksuste alusel osadeks jaotada, seavad aga ohtu elektrienergiasektoris tehtud edusammud. Terviklikku energeetikastrateegiat ei ole välja töötatud.

Bosnia ja Hertsegoviina on teinud teatavaid edusamme infoühiskonna ja meedia valdkonnas. Föderaalse avalik-õigusliku ringhäälingu seaduse vastuvõtmisega on valminud Bosnia ja Hertsegoviina avalik-õigusliku ringhäälingu õigusraamistik, ehkki see on vastavate riiklike õigusaktidega veel täielikult ühtlustamata. Töötajate uued palgaeeskirjad ja raskused peadirektori ametissenimetamisel on taas kahtluse alla seadnud sideteenuseid reguleeriva asutuse sõltumatuse. Riikliku tasandi teabeameti loomisel ei ole edusamme tehtud. Finantskontrolli valdkonnas on tehtud üksikuid edusamme.

Statistika valdkonnas on tehtud teatavaid edusamme. Riigi ja piirkondlike üksuste tasandi statistikaasutuste vahelist koostöölepingut ei ole aga nõuetekohaselt rakendatud. Poliitiliste erimeelsuste tõttu ei ole ikka veel vastu võetud otsust, mis kinnitaks rahvaloenduse läbiviimist 2011. aastal. Bosnias ja Hertsegoviinas tõhusa, ELi nõuetele vastava statistikasüsteemi loomiseks on vaja teha märkimisväärseid jõupingutusi.

Õiguse, vabaduse ja turvalisuse valdkonnas on jätkatud edusamme viisahalduses, piirihalduses, varjupaigaõiguses ja rändeküsimustes. Kõigi nimetatud valdkondade olukorra parandamiseks tuleb ikkagi teha jätkuvaid jõupingutusi. EÜ ning Bosnia ja Hertsegoviina vaheline viisalihtsustusleping jõustus 2008. aasta jaanuaris. Euroopa Komisjoniga on algatatud dialoog viisavabaduse üle. On tehtud edasisi samme biomeetriliste andmetega passide kasutuselevõtuks. Kodanike tuvastamise kaitse süsteemi, sealhulgas süsteemi turvalist ja tõhusat haldamist peab aga veelgi parandama. Vastu on võetud uus integreeritud piirihalduse strateegia. 2008. aasta juulis asutati integreeritud piirihalduse strateegia koordineerimise ja rakendamise eest vastutav riiklik piirihalduskomisjon. Nüüd on vaja täiendavaid meetmeid, et parandada erinevate asutuste koostööd piiridel. Täiendavaid edusamme on tehtud toimiva varjupaigasüsteemi loomisel. Rände valdkonnas on tehtud teatavaid edusamme. Mais avati ebaseaduslike ümberasujate ajutine vastuvõtukeskus, kuid uus rändestrateegia on veel vastu võtmata. Bosnia ja Hertsegoviina on hästi rakendanud Euroopa ühendustega sõlmitud tagasivõtulepingut, mis jõustus 2008. aasta jaanuaris.

Rahapesu tõkestamise valdkonnas on tehtud üksikuid edusamme. Rahvusvaheline koostöö on paranenud ja jõustunud on Euroopa Nõukogu rahapesu ning kriminaaltulu avastamise, arestimise ja konfiskeerimise ning terrorismi rahastamise konventsioon. Riiklikud õigusaktid on aga konventsiooniga veel ühtlustamata. Pealegi ei ole riikliku uurimis- ja julgeolekuameti rahapesu andmebürood personali seisukohast märkimisväärselt tugevdatud. Rahapesu tõkestamise haldussuutlikkuse parandamiseks on vaja suuremaid jõupingutusi. Teatavaid samme on astutud uimastitevastases võitluses ja asutatud on narkootikumide komisjon. Bosnia ja Hertsegoviina ei ole aga vastu võtnud ebaseaduslike uimastite strateegiat ega sellega seonduvat tegevuskava. Uimastiäri on endiselt keeruline probleem, mis vajab jätkuvaid jõupingutusi.

Politseitöö valdkonnas on tehtud edusamme. Positiivne areng on asjaomaste politseid käsitlevate õigusaktide vastuvõtmine, millega nähakse riigi tasandil ette seitse uut ametit. Nimetatud seadusi tuleb nüüd viivitamatult rakendada ja uute ametite direktorid tuleb ametisse nimetada. Teatavaid samme on astutud riikliku uurimis- ja julgeolekuameti töö lihtsustamiseks. Bosnia ja Hertsegoviina politseijõud on aga endiselt killustatud ning sidesüsteemide, andmebaaside, arvutipõhise uurimise, kriminoloogilise analüüsi süsteemide ja kohtumeditsiiniga seotud oskusteave on endiselt jagatud.

Bosnia ja Hertsegoviina on teinud üksikuid edusamme organiseeritud kuritegevuse vastases võitluses, mis on endiselt tõsiselt muret tekitav probleem, mis mõjutab õigusriiklust ja ettevõtluskeskkonda. Organiseeritud kuritegevusega võitlemise strateegia rakendamine on olnud ebapiisav. Õigusraamistik on olemas, kuid õigusaktide rakendamist tuleb parandada. Piisavalt ei ole järgitud 2006. aasta terrorismivastast strateegiat. Bosnia ja Hertsegoviina on vastu võtnud inimkaubandusega võitlemise uue riikliku tegevuskava aastateks 2008–2012. Jõustunud on Euroopa Nõukogu inimkaubandust käsitlev konventsioon. Rakendamist tuleb aga parandada. Bosnia ja Hertsegoviina on inimkaubanduse lähte-, transiit- ja sihtriik. See teeb endiselt muret. Riiklik andmekaitseamet ei tegutse veel.

Horvaatia

Horvaatia täidab jätkuvalt poliitilisi kriteeriume. Kõikides valdkondades on tehtud edusamme, kuid mitmetes valdkondades, sealhulgas kohtu- ja haldusreform, korruptsioonivastane võitlus, vähemuste õigused ja pagulaste tagasipöördumine, on veel vaja teha järjekindlaid täiendavaid jõupingutusi. Ühinemispartnerluse prioriteetidele on pööratud osalist tähelepanu.

Demokraatiat ja õigusriiki on veelgi tugevdatud. Nii valitsus kui ka parlament on tegutsenud jätkuvalt hästi. Siiski on kohtusüsteemis, avalikus halduses ja korruptsioonivastases võitluses veel palju arenguruumi. Acquis’ täieliku rakendamise jaoks tugeva aluse loomiseks on äärmiselt oluline teha kõnealustes valdkondades märkimisväärseid täiustusi.

Avaliku halduse reformi valdkonnas on tehtud teatavaid edusamme. Valitsus on vastu võtnud avaliku halduse reformistrateegia ja haldusmenetluse üldseaduse muutmise ettepaneku ning avaliku teenistuse seadust on parandatud. Halduse riikliku keskameti suutlikkust on tugevdatud. Käivitatud on mitu e-valitsuse algatust. Tänapäevase ja professionaalse avaliku teenistuse ülesehitamise õiguslik alus ei ole aga ikka veel täielik. Kõiki avaliku teenistuse seaduse rakendamiseks vajalikke määrusi ei ole vastu võetud. Avaliku teenistuse seadust ei rakendata riigiasutuste lõikes ühtlaselt. Haldusmenetlusi käsitlevate õigusaktide ülevaatamine on ikka veel pooleli. Haldussüsteem on endiselt ebatõhus. Endiselt esineb inimressursside juhtimise puudujääke ning avalik teenistus kannatab endiselt suure personalivoolavuse ja kvalifitseeritud personali puuduse all. Detsentraliseerimine on märkimisväärselt hilinenud. Kõikides valdkondades on vaja täiendavaid järjekindlaid jõupingutusi.

Kohtusüsteemi reformimisel on tehtud teatavaid edusamme. Vastu on võetud uued õigusaktid ja 2008. aasta juunis kiideti heaks läbivaadatud tegevuskava, milles käsitletakse kõiki tähtsamaid reformidega seonduvaid küsimusi. Kohtute järelevalvesüsteem on hakanud vilja kandma. Aeglaselt on esile kerkimas tasakaalustatum lähenemisviis sõjakuritegude menetlemisele, kusjuures kasvanud on valmisolek esitada süüdistusi täideviijatele, sõltumata nende rahvuskuuluvusest. Kohtutele esitatud asjade kuhjumine on aga endiselt suur ja kohtumenetlused pikad. Kohtute ratsionaliseerimine ei ole veel tegelikult alanud. Veelgi peab edendama kohtunike vastutust, professionaalsust ja pädevust. Seoses sõjakuritegudega kohaldatava kriminaalvastutuse ühtset standardit ei kohaldata erapooletult, arvestamata rahvuskuuluvust. Paljude sääraste kuritegudega seoses ei esitata süüdistust. 1990ndatel tagaselja langetatud kohtuotsuste probleemiga ei ole piisavalt tegeldud. Õigusasutuste reformid üldiselt jätkuvad, ehkki suhteliselt aeglaselt, kuid vaja on konkreetseid tulemusi. Tõhus õigusemõistmine ei ole Horvaatia kodanikele praegu alati tagatud.

Korruptsioonivastases võitluses on tehtud teatavaid edusamme. Õigusraamistikku on veelgi parandatud ning vastu on võetud muudetud korruptsioonivastane strateegia ja tegevuskava. Olemas on uus ministeeriumidevaheline kooskõlastamissüsteem korruptsioonivastaste jõupingutuste jälgimiseks. Korruptsiooni ja organiseeritud kuritegevuse vastu võitlemise amet tõhustab jätkuvalt oma tegevust. Siiski on korruptsioon jätkuvalt laialt levinud. Korruptsioonivastaste jõupingutuste rakendamisel puudub endiselt tõhus koordineerimine ja erapooletu järelevalve ning institutsioonilist suutlikkust peab suurendama. Politsei peab korruptsiooni ja organiseeritud kuritegevuse vastases võitluses tulemuslikumaks muutuma. Süüdistuse esitamiseni jõudnud korruptsioonijuhtumite koguarv on kasvanud, kuid süüdimõistvate otsuste arv on endiselt väike. Kõrgemal tasemel esineva korruptsiooniga võitlemiseks peab tegema täiendavaid jõupingutusi. Huvide konfliktide vältimisel on tehtud väheseid edusamme. Puudub poliitilise vastutuse kultuur.

Inimõiguste ja vähemuste kaitse valdkonnas on tehtud teatavaid edusamme. Inimõiguste kaitse on üldiselt tagatud, kuid rakendamisel esineb ikka veel teatavaid olulisi probleeme. Vähemuste õiguste ja pagulaste tagasipöördumise valdkonnas tuleb teha järjekindlaid jõupingutusi.

Vastu on võetud õigusabi käsitlev uus seadus ning advokaatide tasu käsitlevad õigusaktid, mille eesmärk on parandada õiguskaitse kättesaadavust, mida eelmistel aastatel on piiranud olemasolevate õigusaktide nõrkused ja kohtusüsteemi puudujäägid. Teatavad meetmed on võetud puudulike vanglatingimustega tegelemiseks. Probleemideks on aga endiselt vanglate personalipuudus ja suutlikkus ning uut õigusabisüsteemi ei ole veel rakendama hakatud.

Horvaatia õigusaktidega on tagatud sõnavabadus, sealhulgas meediavabadus ja mitmekesisus, ning nendest peetakse üldiselt kinni. Sellest hoolimata on esinenud ajakirjanike ähvardamise ja nendevastaste rünnakute juhtumeid, eriti nende ajakirjanike puhul, kes töötavad korruptsiooni- ja organiseeritud kuritegevuse juhtumite kallal. Hiljuti mõrvati kaks ajakirjanikku. Toimetajad ja ajakirjanikud annavad endiselt teada lubamatust poliitilisest survest.

Naiste ja laste õiguste kaitse parandamise poliitika on jätkuvalt parandanud üldsuse teadlikkust. Siiski tuleb asjaomaste õigusaktide rakendamist veelgi parandada. Laste õiguste kaitseks võetud meetmete rakendamist peab samuti hoogustama.

Loodud on puudega inimeste ombudsmani amet ja koostatud on sotsiaalse kaasamise riiklik rakenduskava aastateks 2007-2008. Siiski on vaja teha täiendavaid jõupingutusi seoses sotsiaalselt vähekindlustatud ja puudega inimestega. Vaimse tervise valdkonnas ei ole poliitika, mille raames osutatakse ravi kohalike teenuste, mitte raviasutuste kaudu, andnud märkimisväärseid tulemusi.

2008. aasta juulis võeti vastu laiaulatuslik diskrimineerimisvastane seadus, mis märkis olulist edu. Tegeliku diskrimineerimisvastase kaitse tase ja kohtulike süüdistuste esitamine selles küsimuses ei ole aga ELi nõuetega veel kooskõlas. Teatavaid nõrkusi on ilmnenud politsei ning tervishoiu- ja sotsiaalsüsteemi asutuste töös.

Vähemuste valdkonnas on tehtud teatavaid edusamme. Vastu on võetud rahvusvähemusi käsitleva põhiseadusliku seaduse rakendamise tegevuskava nagu ka 2008. aasta kava vähemustesse kuuluva personali riigiasutustesse töölevõtmiseks. Vähemuste rahastamist on veelgi suurendatud. Jätkuvalt on pööratud tähelepanu mustlasvähemusele, parandatud on nende alusharidust. Üheks asepeaministriks on määratud serblane.

Ometi esineb vähemustega seoses ikka veel mitmeid probleeme. Horvaatia peab õhutama tolerantset suhtumist serbia vähemusse ja võtma asjakohaseid meetmeid kaitsmaks isikuid, kes võivad ikka veel olla ähvarduste või diskrimineerivate, vaenulike või vägivaldsete tegude objektiks. Vähemused peavad endiselt toime tulema eriliste raskustega tööhõive valdkonnas, seda seoses alaesindatusega nii avalikus teenistuses, õigusemõistmises ja politseis kui ka laiemas avalikus sektoris. Mustlasvähemus peab toime tulema rasketes elamistingimustes ning probleeme esineb hariduse, sotsiaalkaitse, tervishoiu, eluaseme ja tööhõive valdkonnas. Õigusnorme ja programme tuleb rakendada otsusekindlamalt ning tagama peab piisava järelevalve, eriti tööhõive küsimuses.

Pagulaste tagasipöördumise valdkonnas on tehtud teatavaid edusamme. Vastu on võetud eluasemeprogrammide kiirendatud rakendamise tegevuskava, mille eesmärkide saavutamise tähtaeg on 2009. aasta lõpp. Vastu on võetud olulised otsused, mis avavad võimaluse pensioniõiguste tõendamiseks. Jätkunud on eluasemete taastamine. Tänaseks on enamjaolt täidetud 2007. aasta eesmärk tagada 1 400 elukohta (endiste eluruumi kasutamise õiguse valdajate jaoks ettenähtud eluasemeprogrammide raames esitatud taotluste koguarv on 12 500). Linnapiirkondades on lahendatud vaid 12% juhtumitest. Valitsuse kehtestatud rakendamisega seotud eesmärkide täitmine on ajakavast maas, ehkki viimastel kuudel on rakendamine jälle hoo sisse saanud. Tagasipöördujate teised põhilised mured on seotud vaenulikkusega teatavates piirkondlikes üksustes, ja tööhõivega. Kiirendada tuleb jõupingutusi, et luua majanduslikud ja sotsiaalsed tingimused, mida on vaja pagulaste pagasipöördumisvõimaluse jätkumiseks.

Piirkondlike küsimuste ja rahvusvaheliste kohustuste vallas on jätkunud koostöö endise Jugoslaavia asjade rahvusvahelise kriminaalkohtuga (EJRK). Lahendama peab aga probleemid, millega EJRK seisab silmitsi juurdepääsul teatavatele Horvaatias asuvatele dokumentidele. Tagatud on üldine vastavus Daytoni/Pariisi ja Erduti leppele. Tagada tuleb EJRK poolt Horvaatia pädevusse antud kohtuasjade ja riigi sees algatatud kohtuasjade erapooletu menetlemine.

Piirkondliku koostöö valdkonnas on jätkunud üldine areng. Horvaatia on jätkuvalt aktiivselt osalenud piirkondlikes algatustes, sealhulgas uues piirkondlikus koostöönõukogus ja Kesk-Euroopa vabakaubanduslepingus. Oluline edusamm on see, et Horvaatia, kooskõlas varasemate kohustustega, taas kord peatas keskkonna- ja kalanduskaitseala kohaldamise ELi laevade suhtes. Horvaatia ja tema naabrite vaheliste teatavate lahendamata kahepoolsete küsimuste valdkonnas on tehtud teatavaid edusamme. Peab aga tegema edasisi edusamme, et leida lõplik lahendus mitmetele lahendamata kahepoolsetele küsimustele, eelkõige seoses piiridega. Vaja on jõupingutusi, et edasi arendada koostööd ja